text:
Amplia bo negoshi
Haci negoshi cu gobierno
Den e ‘Comptabiliteitsverordening 1989’ di Aruba ta para e reglanan y e maneho, con gobierno di Aruba mester actua cu e fondonan di Pais. Tambe por lesa tocante e maneho di pago y Cobransa
Contenido
Comptabiliteitsverordening (CV) 1989
Den e siguiente LINK di Comptabiliteitsverordening (CV) 1989, por lesa entre otro e reglanan cu gobierno ta sigui ora di cumpra producto y/ of servicio.
Pa haya sa tocante cambionan den e CV por tuma contacto cu:
Directie Wetgeving en Juridische Zaken (DJWZ)
Schotlandstraat 53
Oranjestad
Telefon: +297 527 5100
Website: www.overheid.aw
E-mail: info@dwjz.gov.aw
Maneho di Pago
Pa provee productonan y servicionan pa gobierno, e siguiente condicionnan ta aplicabel:
- E Condicionnan General ta referi na accionnan di Pais Aruba y e proveedornan ta concerni e entrega di productonan y servicionan despues di ricibi un pedido;
- E suministro di productonan y servicionan ta wordo realisa mediante un ordo di compra emiti door di e Departamento di Finansas of door di Parlamento di Aruba, e consehero di Raad (Raad van Advies), Controlaria General of e Departamento di Obra Publico;
- Ora cu ricibi un producto/ mercancia of servicio e departamento, oficina, e oficina corespondiente of e Parlamento di Aruba, e consehero di Raad (Raad van Advies), Controlaria General of e Departamento di Obra Publico mediante un stampia y firma riba e factura lo indica cu e producto/ mercancia of servicio ta acepta den e termino di cantidad, prijs y calidad;
- Den principio Pais Aruba ta mantene e periodo di 90 dia pa haci pago, despues di ricibi un factura, teniendo cuenta cu e dato di factura como indicacion;
- Condicionnan den e contractnan cu ta inclui depositonan no ta wordo acepta door di e Pais;
- E Pais ta uza su autoridad pa bay di acuerdo cu su disposicion stipula den e Burgerlijk Wetboek di Aruba;
- Despues di e notificacion di incumplimento y e notificacion di interes, e interes ta wordo cobra door cu e pago ta wordo paga mucho laat (90 dia), esaki ta igual cu e interes legal;
- E duracion di un contract no por ta mas largo cu 5 aña (inclui renobacion di e contract);
- Si acaso e subcontratistanan ta den servicio, e contratista na cabes (persona no huridico/ persona huridico), y e subcontratista tambe (persona no huridico/ persona huridico) mester paga IB, AOV/ AWW, AZV, BBO, BAVP, BAZV na tempo. Den caso di un persona huridico e directornan/ personanan no huridico ta personalmente responsabel, cu e totalidad di su bienes (assets) priva den caso di no cumpli cu e pago.
- Ley di Aruba ta aplicabel pa tur transaccionnan y acuerdonan entre e proveedor y Pais Aruba. Conflicto entre e proveedor y Pais Aruba lo wordo husga door di hues autorisa na Aruba;
- Basicamente ta existi un periodo di prescripcion di binti (20) luna, desde inicio di e aña fiscal den cua e debe monetario di e pais cu e proveedor, cu base di e producto/ mercancia y servicionan ricibi lo vence, segun Comptabiliteitsverordening 1989;
- Si segun e administration di Departamento di Impuesto (DIMP) e proveedor tin belasting pendiente pa paga y cu ya a caduca na Pais Aruba, e Departamento di Finansas (DF), lo paga e suma aki na Departamento di Impuesto. Esaki por pasa cu peticion di DIMP of tambe cu iniciativa di DF. (articulo 10 di e invorderingsverordening).
Maneho di Cobransa
E siguiente maneho ta wordo uza door di Gobierno di Aruba/ Departamento di Finansas pa por cobra cuentanan cu ta habri: Pa ta cla, e invorderingsbeleid aki no ta aplicabel pa cobransanan di Departamento di Impuesto.
- E pagonan mester wordo haci na tempo, den un solo pago of segun acuerdo di pago;
- Areglo di pago ta solamente posibel bao condicionnan estricto estableci door di Departamento di Finansas;
- Si acaso pago no wordo haci na tempo, interes legal y costo di recuperacion lo wordo calcula aserca;
- Si segun e crediteurenadministratie e pais ta parce cu tin un debe cu bo persona, e ora e debe pendiente lo compensa/ lo wordo deduci for di e saldo pendiente como crediteur;
- Si acaso e Departamento di Finansas no tin bo adres corecto of si bo nenga di paga y ta bibando den exterior, bo lo wordo poni riba un sistema di paspoort di alerta. Como resultado, bo lo wordo deteni na e fronteranan di Reino Hulandes. Tambe bo lo por haya bo mes cu problema ora di renoba bo paspoort. Pa evita problema, duna bo adres corecto na Censo.
- Si acaso despues di notificacion bo haya mas interes y mas costo pa paga y bo nenga pa paga esaki of bo haya areglo di pago, lo bo haya un bishita di deurwaarder. Pa evita problema: duna bo cambio di adres na tempo, paga na tempo of haci areglo di pago na ora.


c: text/html

text:
Kompleho Triangel Residence
Triangel Residence ta un kompleho ku ta konsistí di 11 blòk di dos piso i kada blòk tin 8 apartamentu pa un total di 88 apartamentu.
Un lugá ku bo por yama bo kas!
Kada apartamentu tin 2 kamber, un baño, un sala habri ku komedor / kushina i tin un grandura total di 68 m².
Tin ampleo espasio di parkeo den e kompleho. Tambe tin un "beheerder" ku por aserká ora tin kualkier problema.
Ku regularidat ta duna e serviso di mantenshon di e area berde i galerianan.
Triangel Residence ta ofresé tur e ingredientenan pa bira un área di bibienda kaminda su habitantenan por biba trankil i den harmonia.
Un lugá ku bo por yama bo kas!
Fasilidat pa ménos válido.
Den e Parke a tene kuenta ku personanan di edat i tambe esnan ku tin un nesesidat físiko. Na diferente kaminda a tene kuenta ku e posibilidat pa esnan ku ta usa ròlkstul òf looprek tin akseso fásil. Tambe tin algun apartamentu spesialmente diseñá pa ménos válido ku portanan mas hanchu i baño adaptá na nan nesesidat.
Pa esnan ku un nesesidat físiko ta bon pa informá serka nos Servisio na Kliente for di tempran ta kua ta e apartamentunan adekuá pa abo.
Pa esnan ku kier hür
Triangel Residence ta ofresé e posibilidat di hür un di e apartamentu na un preis kompetitivo riba merkado.
Tin algun apartamentu ku tin e fasilidat di un “berging” tambe ta bin aserka gastunan di servisio ku ta enserá entre otro : limpiamentu di galeria i mantenshon di área bèrdè, iluminashon di galeria, konsumo di gas i gastu pa konsèrhé.
E preis pa hür di un apartamentu ta Nafl. 895,- pa luna.
Inkluso gastunan di servisio.
Pa esnan ku kier kumpra
Pa esnan ku kier kumpra un apartamentu esaki tambe ta posibel. Nos departamentu di Servisio na Kliente lo por indikábo, kua ta edifisionan ku ta bin na remarke pa kumpra i tambe e kondishonnan di kompra.
- E preis di benta pa un apartamento ta di Nafl. 150.000,-
- i esnan ku tin un “berging” ta kosta Nafl.153.000,-
E preis aki no ta inkluí gastunan atministrativo ni gastu di Notario.
Nos ta trahando riba un asosashon di doñonan pa karga e responsabilidat di e propiedat atkerí huntu.
Tuma kontakto
Pa mas informashon por tuma kontakto ku nos
Departamento di Servisio na Kliente:
WhatsApp: +599-9- 432-6000
E-mail: info@fkp.cw / balie@fkp.cw
Telefòn di kontakto: 423 6000

robotstxt: allowed

filter: keep


text:
Yakari Gabriel, awor studiante na Hulanda pero aña pasa ainda nos colega na Bon Dia Aruba, ta para den e final awe di House of Poets, Poetry Slam na Rotterdam.
Yakari ta e unico hende muhe cu a gana un di e competencianan e luna aki y awor ta competiendo contra e miho poetanan di Hulanda, entre otro L Deep, Dutch Poetry y M.SpokenWord.
“Mi ta haya mi mes un tiki intimida”, e ta conta ayera. “No paso mi ta e unico muhe, sino paso sociedad tin custumber di no tuma palabranan di hende muhe na serio. Hende muhe ta conoci pa ta emocional pero homber no. Pues ora un homber ta haci bon poesia, inmediatamente su palabranan tin mas peso. Paso sociedad ta condiciona homber pa no ta vulnerabel. Pues ora nan ta, e ta un poco special. Esey ta locual ta bother mi mas. Cu nan tin e upper hand.”
E poco tempo e hoben Rubiano ta na Hulanda (menos cu 1 aña) el a bira hopi activo den mundo di poesia na Hulanda y ta haci presentacion na diferente ciudad. Diadomingo ultimo el a presenta na e The Viallant Theathre na Den Haag caminda el a competi e escenario cu diferente muhenan cu a bin dilanti pa papia tocante obstaculonan di bida y feminismo. E ta conta cu esaki tabata bou invitacion di Deborah Cameron, kende a lansa su mesun talk show titula Speak2Inspire, pa trece muhenan Afrocaribense hunto y discuti nan problemanan.
‘Cera circulo di un muhe na paz’
Na Aruba Yakari tabata conoci caba entre otro como participante di Gang den Arte. El a uza e poema ‘Completamente Muhe’, traduci na Ingles, pe Poetry Slam. E tempo ey el a gana e di 3 luga na Aruba cu e poema aki. “Mi poema pa e final (awe) ta yama ‘Bastard child” y ta cera e circulo di un muhe cu a yega na cera paz cu ken e ta y di unda e ta bin.”
E ta splica cu su poemanan ta draai mas tanto rond di trauma y cosnan cu el a experiencia. “Nan ta trata di mi perspectiva di bida como no solamente un migrante, pero mama soltera, feminismo, xenophobia y odio propio.”
Publico mas agresivo
Nos ta puntra con e ta haya e publico na Hulanda. “Nan ta reacciona otro. Nan ta mas snap nan man y ta comprende e concepto. Caminda Aruba e publico ta silencioso pa mayoria di e presentacion.”


text:
Diabierna atardi, Minister Marisol Lopes Tromp a acudi na Gobernador di Aruba pa atende un reunion cu Gobernador a yama. Na salida, Minister Marisol a duna un declaracion na prensa: Mi ta trahando duro, y a wordo sorprendi pa un rueda di prensa yama na cede di paritdo POR caminda declaracion a wordo haci ariba mi persona. Mi a purba sigui e rueda awe mianta. Ora e videonan a cuminza sali di e conferencia, tabata momento cu mi a termina conseho di minister. Mi ta sorprendi y babuca loke a wordo treci dilanti como tambe e argurmentonan cu a wordo usa como motibo cu mi no por sigui mas den mi trabao como minist Como minister, esun cu bo mester duna cuenta na dje ta parlamento y pueblo . Na e momentonan aki mi ta minister, e organo di mas halto di nos pais, ta dicidi riba maneho di gobierno y minister y tur e tempo cu a pasa ta tarea y responsabilida di metanan cu gabinete Wever Croes a stipula pa nos haci, esaki ta mi tarea cu mi a bin tahaci. Mi no ta reconoce e acusacion of argrumentonan, treciendo dos punto;
Parke Arikok ta dicidi pa su mes;
Parke Arikok, pa esnan cu no sa, ta e Parke ta dicidi riba su maneho, ken ta drenta, ken ta sali. Ta cay hopi stranño pa trece esaki como un motibo.
Serlimar:
Pa e parti di Serlimar, ayera merdia ma pasa hunto cu directie di Serlimar sinta dos hora y mei, contestanto pregunta riba tur aspecto financiero, den un forma habri y transparente, cual reunion tabata porta cera. MI a hereda un situaciuon unda Serlimar ta technicamente falliet. Pa usa esaki como motibo cu mi tin cu baha, unda e compania, su gerencia y su board ta dicidi pa nan mes, den e caso aki, nan a dicidi cu nan ta recuri na un ‘surceance van betaling’, unda e compania ta haya un sorto di espacio pa drecha su situacion, a base di un herstelplan, cumpliendo cu peticion di CFT. CFT tambe manda puntra nos kico nos ta bay haci cu Serlimar y mi tin deadline pa contesta CFT.
Netamente haciendo tur nos esfuerso, nos a splica parlamento, tur habri cu tin, riba e situacion na Serlimar, pa un compania cu ma bin hereda den un sitaucion delicado, unda mi a bin ta rescate.
No a ricibi carta di Andin:
Ne momento aki mi no a ricibi ningun carta ainda. A ser bisa cu a manda un carta pa mi persona, pero mi no a haye. Ma wordo sorprendi durante ministerraad. Di eynan mi a wak e live na e cede. Mi no a ricibi ningun carta. Mi lo wak si e carta lo yega cerca’mi, e ora, keda pendiente pa mi reaccion.
Comunicacion:
Cu mi no tin comunicacion, esey no ta corecto. Mi tin tur sorto di comunicacion. Loke a wordo menciona cu mi no tabata disponibel, e momento ey cu tabata diasabra, mi no por tabata presente 6.or via un zoom meeting pa cosnan di partido, ta cuadra cu berdad, pasobra tabatin cumpleaños den mi famia. Djey e siguiente dia, mi no tabata den mood, pasobra a drenta noticia cu un ex campañador dimi den tempo di MEP, Sra. Bea Ras a fayece, kende tabata un fighter pami den tempo di MEP. Mi no tabata den mood pa reunion.
Esaki tabata e prome parti di reaccion di Minister Lopes Tromp na su salida for di Gobernador. Riba su conversacion cu Gobernador mes e no a divulga nada. Sinembargo nos lo no por descarta cu Gobernador di Aruba lo a atende Marisol Lopes Tromp riba e ultimo desaroyo.
MInister Marisol Lopes Tromp tin te cu 10.or di mainta, dialuna awor, pa entrega su retiro.


text:
E no ta un secreto mas: Miembronan di Fun Miles mester ta prepara pa un cantidad asombroso di premio den e campaña di fin di aña: WordFun. Manera ta custumber Fun Miles lo tin un yobida di premio e fin di aña aki! E premionan grandi den e ‘wega di palabra’ di Fun Miles ta inclui un Ford EcoSport nobo nobo di Yrausquin, un set di camber balora na Awg 7500 di Cas di Max, 2 pasashi pa Miami cu Aldo Travel/American Airlines y mucho mas. Gana ta facil: cumpra na e partnernan di Fun Miles, colecta e carchinan cu letter y forma e palabranan rekeri riba e borchi di wega cu ta obtenibel gratis cerca tur partner. E sorteo pa e premionan grandi lo tuma luga na fin di Januari 2022.
Extra: Palabra di Siman online
Ademas di e premionan grandi, miembronan di Fun Miles tin chance di gana tremendo premio ora cu nan completa e borchi di wega y rey e Palabra di Siman online. Mas nan ‘swipe’ nan carchi di Fun Miles, mas letter lo aparece online den nan wega personalisa di e ‘Palabra di Siman’. Nan por gana entre otro un BBQ di Kooyman, voucher di CITGO, DA y otro tremendo premio di Fun Partner(nan) participante.
Tur cos ta sosode riba funmiles.net
E wega online, regla- y condicionnan di participacion y un lista completo di e premionan por wordo haya riba funmiles.net/aruba/wordfun. Riba e pagina online por haya un diccionario tambe, estilo WordFun cu un lista di palabra cu por wordo uza riba e borchi di wega.
Corda: unicamente miembronan registra por gana
Pa bo gana e premionan espectacular di e campaña, miembronan mester ta registra. Tin algun miembro di Fun Miles cu ainda falta pa haci esaki. Bishita funmiles.net, click LOGIN/SIGN UP, click CREATE ACCOUNT NOW y sigui e pasonan di instruccion facil. Registracion ta completamente gratis y ta tuma djis algun minuut pa completa.
Tocante Fun Miles
Fun Miles ta e programa di recompensa na cliente mas grandi den Caribe. Miembronan ta disfruta continuamente di ofertanan special, promocionnan fun y campañanan pa gana premio. Esun cu no kier perde nada, ta wordo recomenda pa sigui Fun Miles riba social media, bishita funmiles.net y pa download e app gratis di Fun Miles.
Mas informacion tocante Fun Miles?
Tuma contacto cu servicio na cliente na number +297 588 9947 of bishita funmiles.net of facebook.com/funmiles.
Partnernan di WordFun na Aruba:
Yrausquin, Ford, Kooyman, ENNIA, ATCO Concrete Products, DA+BENU, McDonald’s, Aldo Travel, American Airlines y Bingo Aruba.


text:
Caribe
Bishita di trabou di konsehal DaisyCoffie serka empresario Edson Frans a resaltá
Kralendijk, 23 di novèmber 2021 – Naturalmente tur e trabounan ku DaisyCoffie di Frakshon Coffie ta desplegá komo miembro di Konseho Insular di Boneiru ta di gran importansia. Tòg por bisa ku e bishita di trabou ku DaisyCoffie a hasi den e di tres kuartal di aña 2021 serka empresario EdsonFrans, un asina yamá ‘starter’, tabata resaltante. EdsonFrans ku su kompania MyTea Bonaire ta un ehèmpel grandi pa tur hende ku ke drenta mundu empresarial pa bai hasi negoshi. Algun aña pasá Edson a pensa ku lo tabata bon pa e bai hasi algu mas ku su hòbi di kultivo di mata i yerba. Pokopoko, riba su mes, el a kuminsá kumpra e ekiponan ku e tabatin mester pa esaki i mesora su produkshon di prinsipalmente diferente tipo di yerba a oumentá. Edson a kuminsá ku benta di yerba fresku. E siguiente paso tabata pa produsí te di yerba entre otro yerb’i hole, orégano i lamungras. Tur esaki ta tuma lugá na su mes kas den su propio greenhouse. Entre tantu Edson ta kla pa bai ‘den grandi’ i kuminsá produsí no solamente pa konsumo lokal, pero tambe pa eksportashon. Ku su kompania MyTea Bonaire, Edson ta kumpli 100% ku maneho di gobièrnu di Boneiru pa enkurashá agrikultura i hortikultura, kaminda bonerianonan ta produsí nan propio kuminda i manera den e kaso akí, nan propio kos di bebe i alabes remedi natural. EdsonFrans ta un berdadero ‘rolemodel’!
Nesesidat sosial
Den e di tres kuartal di e aña akí e trabounan diario di Frakshon Coffie a kontinuá normalmente, manera trabou atministrativo i preparashon pa reunion. Remarkabel ta e kantidat grandi di kontakto ku konsehalDaisyCoffie tabatin den e kuartal akí ku personanan ku tin un òf otro nesesidat sosial i ku mester di yudansa pa esaki. No ménos ku 57 biaha DaisyCoffie mester a atendé ku e tipo di asuntunan akí. Ta un señal fuerte ku nos komunidat konosé hopi nesesidat sosial. Dia 6 di sèptèmber nos a selebrá Dia di Boneiru i den su disertashon durante e reunion solèm di Konseho Insular konsehalDaisyCoffie a enfoká riba futuro di nos bonerianonan bisando entre otro: ‘Ròl di e Boneriano, mester ta pa pone prioridat i énfasis, riba loke nos ke pa un mihó futuro. Tempu di krísis mundial manera aworakí, a saka nos forsa i motibu dikon nos mester kombibí mihó ku otro, ta solidario pa otro i traha mihó riba e union pa saka nos lugá pa dilanti. Shen porshento ‘100%’ amor pa nos patria.’ Preguntanan por eskrito ku DaisyCoffie a hasi den e kuartal aki tabata tokante remodelashon di Playa Fòrn’i Kalki i un biaha mas e konsehal mester a hala atenshon di Kolegio Ehekutivo riba e tantísimo kartanan ku no a haña kontesta.
Reunion
Durante e di tres kuartal di aña 2021 DaisyCoffie a asistí na48 reunion repartí den reunion di presidio (3x), reunion di Komishon Fiho (12x), reunion di Konseho Insular di forma opinion (1x) i reunion di Konseho Insular di tuma desishon (3x). Ku gruponan informalkonsehalDaisyCoffie a reuní 26 biaha. Dia 6 di sèptèmber tabatin e reunion solèm di Konseho Insular relashoná ku Dia di Boneiru. Ku e Komishon di Supervishon Finansiero (Cft) DaisyCoffie a reuní 1 biaha i tambe 1 biaha ku mrFritsGoedgedrag, miembro di RaadvanState den servisio ekstraordinario.
Kontakto ku prensa
Den e periodo akí Frakshon Coffie a emití dos komunikado i a publiká tambe dos karta den prensa. Kuater biaha konsehalDaisyCoffie a duna entrevista na medionan di komunikashon i 27 biaha a sali publikashon riba medionan sosial.


text:
Aruba
Minister Xiomara Maduro a reuni cu Camara di Comercio, ATIA, AHATA y CUA riba reforma fiscal
Siman pasa Minister Maduro a reuni cu Camara di Comercio y gremio comercial ATIA, AHATA y CUA pa brinda splicacion riba e trabounan cu ta wordo haci pa e reforma fiscal na Aruba como parti di e Landspakket. For di aña 2018 a cuminsa cu e trabounan pa un reforma fiscal den cual kier yega na un sistema di impuesto simpel y husto pa Aruba. A cuminsa implementacion na januari 2019, pero e pandemia cu a manifesta den aña 2020 a trece cune cu mester a haci cambionan y calculacionnan nobo. Pa cumpli cu e Landspakket Gobierno mester tuma un decision di e direccion cu e reforma fiscal lo bay. Despues di 15 di november Gobierno lo brinda mas informacion riba e topico aki.


text:
KOMUNIKADO DI KUERPO POLISIAL KÒRSOU Hòmber detené pa sospecho di ‘Skimming’.
KOMUNIKADO DI KUERPO POLISIAL KÒRSOU
266/ 2017
23 yüli 2017
Hòmber detené pa sospecho di ‘Skimming’.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 23 yüli 2017 alrededor di 00.30’or, e tim di Mantenshon di Órden Públiko durante di un
kòntròl riba Berg Carmelweg a haña un hòmber ku un kantidat di karchi di banko. E karchinan
tabata paresido na karchi di banko ku polis a detené un sospechoso di ‘skimming’ siman pasa. E
hòmber no por a duna un deklarashon akseptabel na unda e la sali ku e karchinan.
Polis a detené e hòmber A.M.V.C. nasé na Kòrsou di 30 aña di edat komo sospechoso di
ladronisia/skimming.
A presentá A.M.V.C., dilanti di un Fiskal ouksiliar ku a ordená su enkarselamentu pa mas
investigashon.


text:
KRALENDIJK – E polis di 45 aña di edat Ferdinand Bakx a fayesé na Boneiru hasiendo su trabou. Bakx ta bini di Hulanda i for di 2013 tabata traha na Boneiru na Korps Politie Caribisch Nederland. Ayera nochi a tir’é mata durante un pèrsekushon.
Ainda no a haña e perpetradónan, ku probablemente tabata tirando un atrako violente. “Nos ta hasi tur loke nos por pa haña nan”, fiskal mayó Henry Hambeukers di Hustisia BES ta bisa. “Tur hende ku por yuda ta hasi nan mihó esfuerso i esei ta nesesario tambe.”
Skucha hefe suplente di kuerpo di polis KPCN, Jose Rosales
Ayera nochi banda di 22.00 or e polis a reakshoná riba un notifikashon di ladronisia for di un kas di biba. Ora el a yega ainda tabatin ladron serka di e kas i ora nan a mira e polisnan nan a hui. A sigui un pèrsekushon kaminda na final a lòs dos tiru ku a mata Bakx. “Mi a komprondé ku esaki ta promé bia ku a tira un polis mata”, e kabes di komunikashon na Servisio di Reino Hulanda Karibense, Lucia Beck, ta bisa. “Tur hende a spanta berdaderamente i ta emoshoná.”
No a detené niun hende
Hefe di kuerpo di polis di KCPN José Rosales ta konfirmá esaki. “Tantu e komunidat komo e koleganan a spanta, e tabata un kolega apresiá pa nos tur.” P’esei polis a habri un liña di tep. “Ta tristu ku e polisnan aki por a prevení un insidente serio, pero ku nan mester a paga un preis asina haltu. Nos mester koperá ku tur hende pa buska e malechornan”, Henry Hambeukers ta bisa. Te ainda niun tep no a drenta.
Outor Elisa Koek


text:
Minister Plenipotensiario Carlson Manuel a bai un bishita di trabou na e kantor di KLM.
Carlson Manuel Gevolmachtigde Minister van Curaçao
Minister Plenipotensiario Carlson Manuel a bai un bishita di trabou na e kantor di KLM.
Akí e la kombersá ku direktor di KLM sr Bas Gerressen i sr Frank Prillevitz tokante entre otro e preisnan di ticket haltu pero tambe di un deskuento pa studiante ku KLM tabata tin antes.
Sr Gerressen a indiká ku elo bai buska mas informashon tokante e parti di “studententicket” i e lo wak kiko por hasi enkuanto esaki.
Tambe a kombersá tokante kolaborashonan di parti KLM i tambe KGMC.
KLM tabata kontentu di por a sera konosí ku minister i a indiká ku ta promé biaha ku un Gevmin a bishitánan i a keda enkantá pa e amor ku Gevmin tin pa ku e hóbenan i sigur país Kòrsou.


text:
SEAPORT AGENCIES N.V. A SERA KONOSÍ KU PROMÉ MINISTER GILMAR PISAS.
SEAPORT AGENCIES N.V. A SERA KONOSÍ KU PROMÉ MINISTER GILMAR PISAS.
Willemstad – Promé Minister Gilmar Pisas a risibí representantenan di Seaport Agencies N.V. srs. Randolph Schrils, Stephen Florentina i Johan Gijsbertha resientemente.
Seaport Agencies N.V. ta un kompania ku ta eksistí ya pa 22 aña aki na Kòrsou. Durante di e bishita e representantenan a presentá e kompania i hasi entrega di un foyeto den kual ta deskribí e funshon di e kompania i alabes e foyeto ta konsistí di informashon pa ku tur e filialnan ku e komapnia tin rònt Caribe.
Refineria ta hopi importante pa e kompania aki, debí ku ta e kompania aki ta atendé ku asuntu di charter, suplidor i tankeronan ku ta entregá krudo aki na Kòrsou.
E kompania ta responsabel tambe pa ku e parti di fasilitashon i intermediashon entre kumpradó i bendedó di krudo.
Na final di e bishita a hasi entrega di e foyeto na Promé Minister.


text:
No criminal investigation against the head of trhe National Detectives Agency
Geen strafrechtelijk onderzoek naar hoofd Landrecherche Op 19 juni 2016 deed de heer L.C.J. Lewis aangifte tegen het hoofd van de Landsrecherche Sint Maarten de heer A. Doran. Lewis beschuldigde Doran van valsheid in geschrift, meineed en smaad. Onder verantwoordelijkheid van de Procureur-General mr. A.R.E. Schram heeft de Landsrecherche Curaçao een uitgebreid feitenonderzoek uitgevoerd naar deze beschuldigingen. Binnen dit onderzoek zijn in totaal elf personen gehoord, waaronder diverse personen binnen de Landsrecherche. Daarnaast zijn schriftelijke stukken toegevoegd aan het dossier. Uit het onderzoek is komen vast te staan, dat de beschuldigingen zoals geuit door Lewis jegens Doran onterecht zijn en feitelijke grondslag missen. Er is sprake van een snel geëscaleerd arbeidsconflict tussen Lewis en zijn werkgever. Binnen het disciplinaire traject dat heeft geleid tot de op nonactiefstelling van Lewis zijn de juiste procedures gevolgd. De daarin door Doran opgemaakte rapportages zijn inhoudelijk niet onjuist en kunnen worden onderbouwd met bewijsmiddelen of getuigenverklaringen. De rapportages zijn ook niet anders dan noodzakelijk verspreid. In het onderzoek is niemand als verdachte aangemerkt. Er is ook geen sprake van een verdenking van valsheid in geschrift, meineed, smaad of enig ander strafbaar feit gepleegd door Doran. Er zal geen strafrechtelijk onderzoek volgen en de zaak is hiermee beëindigd. No criminal investigation against the head of the National Detectives Agency On June 19, 2016 L.C.J. Lewis filed a complaint against the head of the National Detectives Agency of St. Maarten, A. Doran. Lewis accused Doran of forgery, perjury and defamation. Under the responsibility of the Attorney-General mr. A.R.E. Schram, the National Detectives Agency of Curacao conducted an extensive fact-finding investigation into these allegations. Within this investigation a total of eleven (11) persons were heard, including several persons working for the National Detectives Agency. In addition, written documents have been added to the file. The investigation has established that the allegations, as expressed by Lewis against Doran are unjustified and do not have a factual basis. There was a rapidly escalated labor dispute between Lewis and his employer. Within the disciplinary process that led to the suspension of Lewis, the proper procedures had been followed. The reports written by Doran in this regard were not incorrect and can be substantiated by evidence or statements made by witnesses. Also the reports were not distributed differently than necessary. No one has been considered a suspect in the investigation. There is also no suspicion of forgery, perjury, slander or any other offense committed by Doran. No criminal investigation will follow and the case is considered closed. Lo no inisiá investigashon penal kontra hefe di Landsrecherche Dia 19 di yüni 2016 L.C.J. Lewis a entregá un keho kontra hefe di Landsrecherche di Sint Maarten, A. Doran. Lewis a akusá Doran di a falsifiká dokumento, perhurio i difamashon. Bou di responsabilidat di Prokurador General mr A.R.E. Schram Landsrecherche di Kòrsou a hasi un investigashon ekstenso di echo relashoná ku e akusashonnan. Dentro di e investigashon aki a tende un total di diesun (11) persona. Diferente di nan ta traha na Landsrecherche. Banda di e deklarashonnan a añadí tambe dokumentonan na e dossier. For di e investigashon a sali na kla ku e akusashonnan manere ekspresá pa Lewis kontra Doran, ta inhustu i no ta basá riba echonan. Tin un situashon kaminda un konflikto laboral entre Lewis i su doño di trabou a eskalá rapidamente. Dentro di e trayekto disiplinario ku a lidia na suspenshon di Lewis, a sigui e proseduranan korekto. Kontenido di e raportahenan ku Doran a traha no ta inkorekto i por keda supstansiá pa pruebanan i deklarashon di testigunan. No a distribuí e reportahenan tampoko pa motibunan ku no ta esnan nesesario. Den e investigashon no tin personanan ku ta konsiderá komo sospechoso. Tampoko tin sospecho di falsifikashon di dokumento, perhurio, difamashon òf kualke otro echo kastigabel kometé pa Doran. Komo tal lo no inisiá un investigashon penal i ku esaki ta konsidera e kaso komo será


text:
Desaroyo Ekonomiko Rincon
Desaroyo Ekonomiko Rincon (DER) ta un grupo di trabou ku ta kai bou di Fundashon Maganzina Di Rei (MdR). E grupo di trabou aki a sali for di un initiativa di Kamara di Komersio (KvK) ku intenshon pa sondia e posibilidatnan i nesesidatnan pa desaroyá un kuna di negoshi (business incubator) pa e sektor di artesenia den Rincon. Ora e grupo a bini huntu nos a yega na e konklushon ku mester di mas oportunidat pa desaroyá ekonomia di Rincon. Asina nos a disidi di lanta e grupo di trabou i pa fasil nos a aloka esaki bou di Fundashon Mangazina Di Rei (MdR) pasobra desaroyo di Rincon ta un di e objetivo di MdR tambe.
DER a ranka sali ku un anochi di informashon dia 16 Januari ultimo kaminda nos a presentá e grupo di trabou, e miembronan di e grupo i kiko ta nos intenshonnan pa ku desaroyo di Rincon. E anochi aki tabata hopi eksitoso ku mas òf menos 50 partisipante. Basikamente nos ta kere ku pa Rincon floresé mester bin desaroyo ekonomiko den i rondo di Rincon. For di e anochi aki a sali ku mester di mas informashon. Nos di DER a bin na e idea pa kuminsa duna oportunidat na e produktornan den Rincon pa presentá nan produkto. Esaki lo ta den forma di un Feria di Produkto (Trade Show, Trade Fair, Handelsbeurs). Ku esaki nos kier kuminsa na promove loke nos tin kaba na produkto i servisio den Rincon.
Di Rincon
Un di e puntonan ku a bin dilanti ta ku DER kier promove e etikèt (Label, Tag) “Di Rincon”. E etikèt aki lo ta manera un etikèt di “Made in Rincon” i lo bini riba produktonan produsí den Rincon. Ku tempu e label aki mester bira apart di ta un indikashon ku e produkto ta di Rincon tambe un garantia di kalidat i bon servisio. E label aki lo forma parti integral di e marka (Branding) di produktonan di Rincon.
Feria di Produkto
E Feria di Produkto ta pa nos produktornan di Rincon por eksponé nan produktonan. Na prome luga ta pa nos hende nan di Rincon mes sa kiko tur tin na produkto i servisio den Rincon di manera ku nos mes por yuda promove loke tin den Rincon. Pues no ta produktonan so pero tambe pa servisionan ku tin den Rincon.
Nos sa ku den Rincon tin produkto i servisionan manera: Catering; Servisio di Airco; Drechamentu Auto; Hürmentu di Auto; Kuki; Tèrt; Juice; Ice Cream; Li i hopi mas.
E Feria di Produkto ta plania pa dia 5 di April binidero. Mas detaye lo wordu anunsia despues.
Nos ta pidi tur interesadonan pa sigui DER su pagina di Facebook kaminda nos lo saka tur deatayenan di nos aktividatnan pa bo ta na haltura di esakinan. E pagina di Facebook yama ‘Di Rincon’.
Workshop
Pa prepara pa e Feria di Produkto DER ta bai tene un workshop pa duna nos produktornan mas idea kon pa presenta nan produkto. E workshop aki ta dirigí riba tur produktornan ku ta bai partisipa na e Feria di Produkto. Den e workshop lo pone hopi atenshon na presentashon di bo produkto pero tambe na presentashon den e Feria di Produkto. E workshop aki ta plania pa:
Fecha: Djahuebs awor 5 di Mart.
Sitio: Na Mangazina di Rei
Ora: 7or pa 9or
Entrada: Gratis
Idioma: Papiamentu
Tur interesadonan ta bon bini. Pa mas informashon por tuma kontakto ku:
Evo Cicilia na 786 9191
Danilo Christiaan na 7011824


text:
KRALENDIJK – E dianan aki ku bientu ta suplando duru, kombiná ku un sekura inmenso. Un suidadano a papia tokante e molèster di stof riba e isla di Boneiru.
”Den transkurso di añanan ta diferente bario ku a keda kreá na Boneiru debí ku habitantenan a traha nan kas na diferente sitio. Hopi parti riba e isla, kaminda ántes tabata mondi, ku tempu a keda poblá i awor un bario. Por ehèmpel Tera Kòrá sùit, Bèlnèm sùit i nort, ‘Punt Vierkant’ , Nawati kompletu, Hato pariba, Rinkon Ser’i Suit, Tanki Matrimonio, Amboina patras i pabou, nèt pa nort di skol Rayo di Solo, Playa Pabou i mas.
Tur kas ta kumpli kabalmente tur aña ku e diferente impuestonan ku nan mester paga tantu di tereno i ‘vastgoed’ entre otro. Tur kas tin mínimo 1 outo loke tur aña ta paga impuesto p’e. Ku konstrukshon di kada kas, ekonomia di Boneiru a haña un ‘boost’ debí na kumpramentu di material entre otro. Komersiante i empresarionan di kontratista, ‘hardware stores’, negoshinan di santu i blòki, tur ta paga nan impuesto di ganashi na gobièrnu. Asina por sigui menshoná hopi kos ku durante añanan a yuda e kaha di gobièrnu.
Dikon e bario nan i nan habitante no por biba di forma digno nèchi ku kamindanan di asfalt i asera pa evitá e andanada di tera i stòf ku ta hasi hende malu i ta susha e kasnan inmensamente. Mayoria parti di aña ta seku ku bientu. E bientu so ya ta lanta hopi stòf inmensamente rònt Boneiru. No papia di e momentu ku vehíkulonan ta kore riba e kaminda di tera. Ta laman di tera i stòf ta yena e kasnan. Hende ku nunka a sufri di alergia ta bira pashènt di alergia. Hendenan ta laba outo na kas, promé ku nan ke subi kaminda di asfalt ya e vehíkulo ta tur na stòf kaba. Ora awa yobé, ta un lodo fis pa outo kore i hende kana aden. Asaltando e área den bario nan i poniendo asera ta hasi e bario bunita i agradabel pa biba. Banda di ku kayanan ya eksistente di asfalt ta tur kibrá e bario nan menshoná tin hopi nesesidat pa asfalt i hasí bario nan desente pa biba. Muchanan por kore baiskel huntu i hunga den bario sin mester susha kurpa tur na tera. Mi ta puntra mi mes si gobièrnu no ta pensa pa pidi Hulanda yuda pa manda 1 òf 2 kompania di ‘wegenbouw’ for di Hulanda, a lo ménos pa un temporada, kisas 2 aña pa asistí esun di Boneiru ya asina por drecha i traha mas tantu kaminda posibel. Ta kue den bario nan i e kayanan ku pa años ta sklama pa renobashon na mes momentu.
Momentu ku tur bario ku ta di tera ta asfaltá, e tera i stòf ta baha drástikamente. Laga e pueblo mira trabou. Laga e pueblo mira asfalt kore di bèrdat. Hasi Boneiru i su barionan bunita. Duna nos un smak pa bai urna aki 3 aña bai vota,” e suidadano a menshoná.


text:
Guia social
E trahado social ta ofrece sosten, conseho y guia na clientenan cu pa un of otro motibo ta den un situacion dificil. Esey por ta un problema na unda e persona no sa con pa sali di dje of e persona por tin un pregunta y ta desea un conseho.
Bijstand
Ayudo financiero ta un derecho cu un persona tin, pero e punto di salida ta cu si e salud di e persona ta permiti pa traha, e lo mester haci su maximo esfuerso pa busca un trabou prome. E yudansa di bijstand ta ser considera como ayudo temporal.
Bida & Famia
Seccion Bida & Famia ta un seccion di DAS cu ta consisti di un team di profesional cu ta brinda terapia gratuitamente na personanan cu problema psicosocial y emocional. Esun cu pidi yudansa ta haci esaki boluntariamente y no ta wordo forsa. Tur caso ta wordo trata na un manera confidencial.
Abogado liber
Abogado liber ta un sosten huridico pa esunnan cu tin un entrada bou di ‘minimumloon‘. Ta hopi recomendabel pa haci un cita pa informa bo mes tocante e rekisitonan necesario pa un ‘intake’.
Cita pa Abogado liber.
Congreso di Famia
E congreso di Famia lo tuma luga diadomingo 22 di september 2019 for di 4’or di atardi te cu 8’or di anochi na RIU Palace Antillas y entrada ta completamente gratis.
Tuma Contacto
Pa cualkier pregunta of si bo persona ta desea informacion additional. Tuma contact cu nos libremente.
Bon Bini
Bon bini na e website di Departamento di Asunto Social (DAS).
DAS ta duna servicio social na e pueblo di Aruba. Nos ta yuda bo, yuda bo mes, pa asina bo desaroya y sigui crece.
Nos ta duna servicio di Guia Social, Bida y Famia, Bijstand (e.o. ayudo cu gasto di entiero), Abogado Liber y mas.
Nos ta yuda abo y bo famia awe, pa mayan bo por yuda bo mes y ta independiente.
Nos orario ta di dialuna pa diabierna di 7:30 am pa 12:00 pm y di 1:00 pm pa 4:30 pm.


text:
No ta tur hende ku bisa Mi: “Señor, Señor,” lo drenta reino di shelu, ma esun ku kumpli ku boluntat di mi Tata den shelu. Un siman bendishona y laga nos ban kumpli ku e boluntat di Dios .
Isaias 43:11-13
Ami i Ami so ta SEÑOR, fuera di Mi no tin niun Salbador. T’Ami a trese salbashon, t’Ami tambe a anunsi’é i proklam’é; Ami i no kualke dios straño den boso. P’esei Mi ta deklará: Ami ta Dios, boso ta
Galat 6:9
Laga nos no kansa di hasi loke ta bon i si nos no deskurashá, na su debido tempu nos lo kosechá loke nos a sembra. Dios bendishona bo , y un felis siman .
Salm 13:5
Ma ami, mi ta konfia den bo grasia, mi kurason ta hubilá bo salbashon. Un felis siman , ku Seňor stashoná Su arka den boso hogar, Dios bendishona bo .


text:
Hulanda a bati record diahuebs, ora cu den lapso di 24 ora a keda registra un total di 16.634 caso di corona. Hulanda a bira un epicentro nobo di corona. Algun dia pasa na Alemania a keda registra 34 mil y esaki lo por a haci su efecto awor pa Hulanda.
Kico esaki ta implica? Cu mas sigur diabierna Gobierno di Hulanda lo bay anuncia mas medida, pa asina mitiga e cantidad.
E cantidad aki, si sigui asina, e lo pone basta precion riba cuido medico y riba hospital unda mester bay over na cancela tur operacionnan regular, pa asina amplia capacidad pa trata pacientnan di Covid.
Rond di tur esaki a cuminza tambe un discucion, ta ken ta parti e virus, y cu e vacuna no ta yudando. Realmente nos no tin cifra concreto ainda pa por saca ningun conclucion. Lo mester warda pa wak, entre tur e contagionan aki cuanto ta vacuna, y cuanto lo wordo hospitalisa. Un cos ta sigur, cu 11 di November 2021 ta marca un record nobo pa Hulanda.


text:
For di Spiraal rotonde(airport) tabata sigui un Chevrolet cavalier A-77848 cu tabata core hopi malo riba caminda. Cada rato tabata baha caminda y/of casi dal den otro auto. E tabata crea un peliger no pa e so sino pa demas personanan.
Polis den un forma rapido a logra para e chauffeur net poco pariba di brug riba Green Corridor. A haci un test di alcohol cune, di cual a resulta cu el a surpasa e limite. A detene pa core auto bou influencia di alcohol. E chauffeur ta un meneer di edad grandi caba.


text:
Aruba
DCCA: Bula entre e islanan di Reino pa 100 dollar mester por bira un realidad
Posted on 10/22/2021 10:21 am AST | Updated on 10/22/2021 11:19 am AST
ORANJESTAD – E intencion ta pa den futuro cercano un pasahero por bula entre e islanan aki pa 100 dollar so. Ta papia di e islanan ABC y Isla Riba. Asina director di aeropuerto di Aruba Joost Meijs ta bisa den un entrevista pa e revista Luchtvaartnieuws Magazine edicion di October. Aruba ta parti di DCCA, cu ta e Dutch Caribbean Cooperation of Airports, y nan kier duna e trafico aereo entre e islanan un impulso extra. Segun Meijs, e buelonan entre e islanan ta hopi importante. Esaki pasobra e network social y economico di e pueblo y e companianan ta reparti riba tur e islanan aki. Pues e trafico ta hopi entre nan. DCCA aworaki ta trahando riba un business case y pa calcula e realisacion di e plan. Y e plan pues, ta pa e tarifa bira 100 dollar pa bula entre e islanan. Aworaki e prijs ta mas cu double esaki. Y cu e extra pa test pa Covid, e portal aki a compronde cu e gastonan a aumenta enormemente.
POSIBILIDAD
Si DCCA logra baha e tarifa di biahe manera proponi, e ora no mester di subsidio mas pasobra e trafico lo bira asina hopi cu e ta cubri su mes. Pero si esaki no logra, e ora mester cuminsa combersacionan cu partidonan cu kier paga ‘extra’. Dentro di poco DCCA ta bay cuminsa combersacionan cu e aerolinan existente pa splica nan vision y tende e reaccion. “Ta trata di ,- for di bista di e publico -, conecta e islanan miho cu otro’, Meijs ta sigui bisa. Ta papia di bula cu avionan electrico aki 5 aña. Si no por, por cuminsa cu avionan tradicional, segun e director. Fuente: Luchtvaartnieuws.nl


text:
Fundadora, Sra. Lisette Malmberg: E vision tras di HopeAruba – E Movemento
Pa algun simannan caba por a tuma nota riba rednan social un movemento cu ta hiba e nomber, HopeAruba. Uno, cu a genera hopi expectativa den nos comunidad. Ta trata di un plataforma civico pa trece cambio riba nos isla, cubriendo areanan di prosperidad manera, e area relacional, fisico, mental/emotional, spiritual y financiero.
E plataforma no ta un partido politico pero ta un movemento cu su enforke ta uno di colaboracion di ciudadanonan biba riba nos isla por medio di sinergia civico unda finalmente lo busca un formacion colectivo pa e rumbo cu mas ta beneficia nos pais.
Dialuna anochi su Fundadora, Sra. Lisette M. Malmberg a bay “LIVE” via nan pagina di Facebook y aki a comparti su vision y motibo tras di e movemento.
“No ta solamente cada 4 aña ora di eleccion nos mester laga nos bos resona, e mester resona tur dia den cada area unda nos ta. Si nos crea un plataforma caminda hendenan ta sinti nan mes sigur cu nan por participa, duna nan ideanan caminda nan strategianan ta bon bini, mi ta kere cu nos por crea algo diferente. Semper den historia di mundo ora cambionan social pa igualdad a tuma luga, tawatin un grupo di hende cu a bini hunto y a bisa; ‘nos mester trece e cambio.”
“Nos pais a prospera den hopi sentido, pero desafortunadamente, nos ta mas pober cu nunca tambe. Tin mas retonan social, divisionnan, divorcio, muchanan cu ta bayendo scol y cu ta drumi anochi cu hamber. Nos debenan nacional, nos debenan personal, tur e cosnan aki ta hoga nos potencial, nos bos. Sin cu nos ripara, nos nacion ta bayendo den un rumbo. Esaki ta e rumbo cu ta bay hiba nos na prosperidad? Nos tur tin un bos. Pesey un plataforma civico.”
Ta trata di un grupo di visionarionan cu a bini hunto cu a dicidi di actua como ciudadanonan. Ciudadanonan cu no tin un cargo politico. Entre nan, tin doñonan di negoshi, economista, docter, lidernan di hogar. “Nos a bini hunto y a defini cu prosperidad ta den 5 area: Relacional, Fisico, Emocional/Mental, Spiritual y Financiero. Den e 5 areanan aki nos lo desaroya iniciativanan cu lo hiba e pais aki dilanti. E exito lo wordo midi riba un base Individual, den nos Famia, nos Comunidad, nos Nacion y nos Balornan.”
“Awe, nos tin cu lanta den un diferente plataforma. Nos no por sigui haci e mesun cosnan cu semper nos a haci. Nos mester bin cu solucionnan,” Sra. Malmberg a bisa.
E palabra HOPE cu ta un acronimo di e palabranan Honor, Oportunidad, Productividad y Excelencia, ta trata di ciudadanonan honorabel cu ta haci bon y ta productivo na e beneficio di otronan, nos nacion y ta haci esaki cu excelencia. E plataforma no ta uno politico.
Sra. Malmberg tambe ta e motor tras di centro di rehabilitacion Cas Speransa Nobo cu recientemente a habri su portanan na Alto Vista. Un vision cu a nace mas di 20 aña atras, unda atraves di e añanan a inicia un obra comunitario unda un grupo di boluntarionan ta prepara cuminda y bay alimenta adictonan ambulante den becindario di Rancho tur diasabra y algun siman di luna tambe na Village, San Nicolas.
Awor Cas Speransa Nobo a bira un realidad hunto cu partnernan, Global Teen Challenge, Teen Challenge Aruba como tambe Aruba Bank kendenan a uni den e lucha contra adiccion riba nos isla.


text: Diasabra atardi a drenta informe di un caso di hincamento na un villa na Westpunt, mesora a dirigi un patruya na e sitio. Na yegada di e patruya a bin compronde cu aki no ta trata di un caso di hincamento pero un problema entre turistanan kedando na e villa. Ta asina cu 2 dama turista a bini hospeda na e villa y a bini acompaña pa un homber turista pero na dado momento e damanan no kier e homber mas cu nan. Polis a papia y splica e homber e situacion y ela compronde y polis a hib’e na un otro lugar pa e hospeda.


text:
Aruba
Grato bishita di Fundacion Sea Bunita Sea Bo Mes
Dialuna 25 di October, Prome Minister Evelyn Wever-Croes a ricibi e grato bishita di e Fundacion Sea Bunita Sea Bo Mes. E organisacion aki ta traha pa nos muchanan special y ta enfoca hopi riba inclusion. Nos muchanan special por tin un of otro handicap pero nan ta sernan extraordinario y tin biaha hende no ta mira e cualidadnan cu nan tin.
“Cerca mi muchanan special tin un luga special den mi curason. Mi ta contento di wak nan awe cerca mi y comparti un rato bunita cu lo keda como recuerdo pa semper den mi curason”, Prome Minister a expresa.
Fundacion Sea Bunita Sea Bo Mes a entrega na Prome Minister e prome revista cu nan a traha di tur e muchanan special den e grupo aki, Un revista hopi bunita poni den otro.
“Fundacion Sea Bunita Sea Bo Mes ta un grupo cu mi ta duna hopi atencion pasobra mi deseo ta pa nos por logra di traha riba diferente area pa mehora calidad di bida di nos hendenan special. Nos kier sigui e ciclo di bida di nos hendenan special. Mi ta kere cu di ora un mucha nace cu un handicap of un limitacion mester tin un sistema cu ta sostene su mayornan den decisionnan dificil cu mester tuma e ora ey. Tambe pa yuda e mayornan cu e cuido di e mucha special.
Despues na scol pa tin atencion special pa nan. Inclusion den enseñansa na un forma responsabel y mas facil. Mester tin tambe suficiente recreacion y cosnan pa nan haci despues di scol specialmente despues cu nan bira hoben.
Riba mercado laboral mester percura pa nan tin mas oportunidad, guia y enfoca tambe riba cuido di salud, cuido general, vivienda pa ora nan ta adulto y adulto mayor y ohala nos por logra den e gobernacion aki pa pone e fundeshi pa asina nan tambe ta garantisa un bon calidad di bida”, Prome Minister a remarca.
E revista ta un logro grandi di e fundacion cu ta contene hopi storia pa asina tur hende por siña un tiki mas di nos muchanan special, kico ta down syndrome, autista y of butterfly disease. “Tin diferente di nos muchanan cu nan specialidadnan den e revista. Awe nos a bin cu 3 modelo, Jeandrew, Jadrick y Sara cu a bay riba e big screen na New York. Nos ta hopi orguyoso di nos logronan y ta spera cu nos por logra hopi mas pa nos muchanan special”, señora Marienela Geerman di ‘Fundacion Sea Bunita Sea Bo Mes a duna di conoce.


text:
Na Aruba Bank, nan ta haci tur locual ta na nan alcance pa sigura e bienestar di nan cliente- y empleadonan. Nan a tuma diferente paso den consideracion manera: haci nan sucursalnan mas frecuente limpi como tambe desinfecta tur area den e sucursalnan cu ta wordo bishita mas frecuentemente. Nan ta curasha prevencion di contacto fisico, manera “handshake” entre cliente- y empleadonan pa siguridad di tur dos partido. Nan ta monitor anuncio y sigui instruccion di DVG di cerca y a implementa e miho practicanan di Pan American Health Organization (PAHO/WHO). Esaki ta inclui e promocion di laba man y practicanan di higiene pa nan cliente- y empleadonan.
Durante luna di september, nan a lansa un campaña di conscientisacion. Ademas nan a introduci medidanan adicional di precaucion na momento di bishita e sucursalnan. Na entrada, tur cliente mester haci uzo di nan hand sanitizer dispenser pa haci man limpi. Manera cu drenta den un di e sucursalnan, e temperatura di cliente lo ser midi. Si esaki ta surpasa e maximo, cliente no por wordo atendi y lo ser pidi pa bandona e sitio. Den nan sucursalnan, cliente por mira caminda cu tin stickers poni unda tur por y mag sinta durante un bishita. Tambe nan a introduci instruccion caminda un cliente of empleado por sigui pa haci man limpi unabes cu ta paden di nan sucursal. Tur persona manera nan drenta nan sucursal mester tin un tapaboca bisti y mester keda cu esaki bisti te ora cu e persona bandona e sitio.
Nan ta curasha tur nan clientenan pa haci mas uzo di nan servicio bancarionan online. Di e manera aki ta preveni cu mester bishita banco y evita pa por tin e posibilidad di contagio entre cliente- y empleadonan. Tambe por haci uzo di nan Self Service Area na Camacuri y San Nicolas pa tur e asuntonan bancario, Deposit on the go y Banking by appointment durante e crisis di COVID-19.


text:
ORANJESTAD (AAN); Riba Diahuebs 14 di October 2021, un dia historico pa Aruba ora cu den Stadhuis den Wilhelminastraat na Playa, a tuma lugar e prome matrimonio di mesun sexo pa civil.
Jennifer y Jessica a drenta e sala di casamento, pa asina hunto cu testigonan, a declara “si” na otro dilanti e Oficial di Registro Civil. Cu e declaracion ey nan a cuminza nan bida como pareha casa.
DIARIO a compronde cu Jennifer y Jessica mes ta contento di por comparti nan amor cu Aruba. Nan mensahe ta: ‘Celebra amor pero mas importante sea bo mes.’


text:
Geplaatst op 18 October 2021 dor di Ministerio Enseñansa, Siensia, Kultura & Deporte
Den un seremonia solem na Plasa Piar dilanti un públiko grandi sr. Marlon Regales komo maestro di seremonia, sr. Wim van Lamoen komo orador di órden i sr. Venancio ‘Pacheco’ Domacassé a presentá e manifesto di maneho di nos héroenan na sra. Lizette Sambo-Velder, direktor di Sektor di Kultura i Deporte, ku tabata representá e minister enkargá ku Kultura sr. Sithree van Heydoorn.
Vários organisashon mas a rindi tributo na e héroe akí manera: Kònsùl di Venezuela sra. Chan, Fundashon Manuel C. Piar sr. Venancio ‘Pacheco’ Domacassé, Fundashon Almirante Luis Brion sr. de Groot, Sociedad Bolivariana de Curazao sr. Yores i pa desendientenan di Manuel Piar sr. Elvis Marchena-Piar. Tur esaki a sosodé den presensia di direktor, maestro- i alumnonan di skol di fundeshi M.C. Piar, kende tambe tabata presente na e konmemorashon. Politie Harmonie a toka e himnonan di Hulanda, Kòrsou i Venezuela di un manera inpreshonante durante di e seremonia.
Manuel C. Piar tabata un guerero yu di Kòrsou destiná pa desempeñá un papel krusial den liberashon di e kontinente Suramerikano. Ku 12 aña e tabata yuda afrikanonan sklabisá hui via Rif bai Venezuela ku barku. Ku 23 aña el a partisipá den e lantamentu na la Guaira. Na 1804 el a evitá un invashon ingles na Kòrsou. Alabes el a yuda Haiti i despues di 24 bataya sin niun derota el a bin bira libertador di sur di Venezuela. Pa motibu di desakuerdonan ku Simon Bolivar el a keda fusilá 5’or di atardi riba 16 di òktober 1817.
Despues di 204 aña Venezuela ta bai hasi hustisia dor di pone e restunan mortal di Manuel C. Piar den Panteon Nashonal na Caracas. E petishon i trayekto akí ta den preparashon pa huntu komo nashon nos ban duna honor na nos mes hendenan den harmonia ku Venezuela.
Gobièrnu di Kòrsou ta sigui kere den nos mes hendenan i stimulá e idea di duna mas publisidat na e logronan di nos mes hendenan manera Manuel C. Piar, ku ta nos héroenan nashonal.
*Riba e fotonan athunto por tuma nota di e konmemorashon. Tambe por bishitá e página di facebook di Ministerio: Konmemorashon 204 aña morto di Manuel C. Piar


text:
Gobierno di Aruba a compromete su mes pa implementa Agenda 2030 y e Metanan Mundial Pa Desaroyo Sostenibel (Sustainible Development Goals – SDGs) di Nacionnan Uni (UN) na Aruba.
E Agenda 2030 y e SDGs ta forma un marco global di acion pa yega na mas prosperidad pa nos planeta y pa henter humanidad Nos mundo ta cambiando rapidamente dor di cambio di clima, pandemia y hopi otro aspecto cu ta influencia mundo manera nos a bin ta conoce. Pa logra tin un mihor futuro, ta importante pa henter comunidad uni forsa y tuma accion pa crea esaki. SDG ta fungi como un compas y guía den esaki.
Na 2022 Aruba como parti di Reino lo raporta na e Voluntary National Review (VNR) di UN tocante e progreso di e implementación di e SDGs na Aruba. E Comision Nacional di SDGs ta encarga cu e raportahe .
Hopi organisacionan, impresanan y individuonan caba ta tumando accion cu ta aporta pa yega na e metanan aki. P’esey den e proceso di VNR tambe nos ta colaborando cu diferente stakeholders pa acumula bon practicanan y otro información relevante tocante e practicanan sostenibel y contribución na e implementación di SDGs na Aruba. Alavez e proceso di VNR ta brinda e oportunidad pa por intercambia di idea y sina di otro con pa incorpora practicanan sostenibel den comercio, organisacionan y na nivel personal.
Cu e meta aki, Prome Minister a invita sector priva, NGOs y demas instancia pa participa na un sesión virtual consultativo cu lo tuma lugar dianan 30 di November y 1 di December 2021 di 9or di mainta pa 12or di merdia. A wordo pidi pa yena tambe un cuestionario tocante stapnan sostenibel awo of den futuro, bon practicanan of storianan exitoso y/of obstaculonan den implementación di SDGs.
Prome Minister di Aruba ta spera di por conta cu presencia di invitadonan na e sesión aki.


text:
Fundacion Amigonan di Archivo
Fundacion Amigonan di Archivo (ADA) a wordo funda dia 30 di November 2005, cu e meta specifico di apoya e tareanan, actividadnan y promove mas conocimento di e departamento di Archivo Nacional Aruba.
Fundacion ADA tin como meta:
- organiza y apoya actividadnan promocional pa duna mas conocimento na Archivo Nacional Aruba como un centro di documentacion y informacion
- den forma material y immaterial sostene e trabounan y interes di archivo dor di adkiri subsidio y fondonan pa apoya y sostene exposicionan, workshops, lectura y otro evenementonan
- adkiri y financia compranan special pa asina enrikece e coleccion, actanan bieu y otro registronan pa promove e bista historico di nos pais riba tur tereno y pa haci y mantene esaki accessible
- pa promove y stimula investigacion, pa ordena e resultadonan di e investigacion y pa publica e fuentenan historico como resultado di e investigacion
- pa promove y stimula desaroyonan nobo riba tereno di archivo in general y en particular pa ofrece conseho riba guia y compra di material riba tereno di archivo y pa amplia e conocimento di e personal riba tereno di archivo y voluntarionan
Fundacion ADA ta yega su meta dor di:
- formanan legal, cu no ta contradici e meta di e Fundacion
- inicia, organisa of laga organisa actividadnan y projectonan pa stimula e maneho y uso di archivo
- forma directo of indirecto adkiri fondonan y material pa yega na e metanan stimula y locual cu tin relacion cu ne
- tene encuentronan informativo, publicacion di literatura, lecturanan, mustra film, video y dvd’s pa comparti conocimento adkiri di e archivo
- e uso optimal di e technologia di informacion y comunicacion
Statuut ADA
Directiva
Eric A. Koolman (Presidente)
Shakira S. Croes (Secretario)
Cherhen E.I. Ooft (Tesorero)
James A. Oduber (Miembro)
Candelaria P. Koolman (Miembro)
Maritsa P. Bremo (Miembro)
Edric C. Croes (Miembro)
Proyectonan
Lista di proyectonan di aña 2005 – 2017
Publicacion y material produci
Fundacion Amigonan di Archivo conhuntamente cu otro financiador(nan) a yuda co-financia diferente publicacion di ANA y produci diferente material exponiendo e coleccion di ANA.
- Aruba den temp’i guera (publicacion)
- Aruba den temp’i guera (corant)
- Aruba den temp’i guera (buki di docente)
- Aruba den temp’i guera (buki di alumno)
- Aruba den temp’i guera (tegel di recuerdo)
- Aruba den temp’i guera (tayo di recuerdo)
- Registro di esclavo (publicacion)
- 20 aña di ANA (tegel di recuerdo)
- Calender 2006 – Piscadonan di Aruba
- Calender 2007 – Curiosonan di Aruba
- Calender 2009 – Cunukeronan di Aruba
Contacto
Fundacion Amigonan di Archivo
P/a Archivo Nacional Aruba
Sabana Blanco 60
Oranjestad
Aruba
Tel: (+297) 583-4880
Fax: (+297) 583-9275
Email: fundacion.ada@gmail.com
Facebook: amigonan di archivo
Donacion
Banco: Banco di Caribe # 825 25 001
Nomber: Fundacion Amigonan di Archivo
(Swiftcode Bank: BDCCAWAW)


text:
Impuesto di vehíkulo di motor
Impuesto di vehíkulo di motor (MRB)
Si bo tin un outo, motosaikel òf skuter, bo ta obligá pa paga impuesto di vehíkulo di motor. E impuesto aki ta stipulá den e Ordenansa di Impuesto di Vehíkulo di Motor Boneiru 2011 i den e korant di proklamashon 2016 (afkondigingsblad 2016). Departamentu di Finansa ta kobra e impuesto di vehíkulo di motor i ta manda e anslag pa bo. Pa e motibu aki den kaso di mudamentu bo tin ku mèldu bo adrès nobo. Esei por na bali di e departamentu òf via belasting-olb@bonairegov.com
Te ki dia e bendedó tin ku paga impuesto di vehíkulo di motor ainda? For di ki dia e kumpradó tin ku paga impuesto?
E bendedó tin ku paga impuesto te ku e kuartal durante kua a traspasá e plachi di number i e outo, motosaikel òf skuter pa e doño nobo.
Un ehèmpel. A bende e outo na luna di mei. E bendedó tin ku paga impuesto te ku e di dos kuartal.
E kumpradó tin ku paga impuesto despues di e kuartal durante kua a traspasá e outo i e plachi di number. Un ehèmpel. E kumpradó a kumpra e outo na luna di mei.
Preis di impuesto di vehíkulo di motor
Benta di outo, motosaikel òf skuter i e plachi di number
Yena e formulario pa traspaso di por ehèmpel e outo i e plachi di number. E bendedó i e kumpradó mester firma e formulario. Por yena e formulario na departamentu di Finansa. Ta importante ku e number di Crib di e bendedó i e kumpradó ta riba e formulario. Si e kumpradó no tin number di Crib ainda, e mester hasi petishon pa esaki na Servisio di Impuesto Hulanda Karibense. E departamentu no por tuma e formulario den tratamentu si no tin number di Crib menshoná riba dje.
E dokumentunan aki bo tin mester ora di kompra/benta:
- Sédula di e doño nobo
- Sédula di e doño bieu
- Pa empresanan: ekstrakto di Kámara di Komèrsio no mas bieu ku 6 luna
- Si esei ta nesesario, formulario di apoderashon i kopia di sédula di doño di e plachi di number (wak e pólisa)
Esaki bo mester hasi pa haña un plachi di number nobo:
- Sera un seguro na un kompania di seguro. Bo ta haña un number di i e polisa.
- Paga Motorrijtuigenbelasting i plachi di number na Belastingdienst Caribisch Nederland, BCN. E suma ku bo mester paga ta dependé di e tempu ku bo tuma e plachi di number. Promé ku 1 di aprel bo por skohe si bo ta paga e suma den un tiru òf den dos biaha. Pa e sumanan bo por klek aki. Si bo no tin un CRIB nummer, bo mester buska esei na BCN. Bo mester di e CRIB nummer ora bo bai departamento di Finansa.
- Pasa na departamento di Finansa ku e siguiente papelnan :
- Formulario yená pa mèldu plachi di number nobo;
- Prueba ku e vehíkulo ta sigurá;
- Prueba ku a paga Motorrijtuigenbelasting i plachi di number;
- Si e plachi di number ta pa un empresa: Papel di Kámara di Komersio no mas bieu ku seis luna;
- Si bo ta outorisá pa tuma e plachi di number pa un otro hende : Formulario ku bo ta outorisá pa hasi esaki. Klek akí pa e formulario di outorisashon i kopia di ID di doño plachi di number.
Entregá plachi di number
Bo tin ku yena un formulario kompletamente i firma esaki. Klek akinan pa e formulario. Bo por yena e formulario na departamentu di Finansa tambe.
E dokumentunan aki bo tin mester ora bo entregá e plachi di number:
- Deklarashon di kanselashon (si esei ta presente)
- Sédula
- Pa empresanan: ekstrakto di Kámara di Komèrsio no mas bieu ku 6 luna
- Si esei ta nesesario: e formulario di apoderashon i kopia di sédula di doño di e plachi di number (wak pólisa)
- Un prosèsverbal si nan a hòrta bo plachi di number òf si bo a pèrd’é
Si nan a hòrta bo plachi di number òf si bo a pèrd’é, e ora ei bo tin ku mèldu esaki na Finansa. Bo por usa e formulario di entrega pa esei. Si bo tin solamente un plachi di number, bo tin ku entregá esaki.
Despues di esei bo por hasi petishon pa un number nobo na e kompania di seguro. E ora ei e promé fecha di e siguiente kuartal ta bo fecha nobo pa registrashon di e plachi di number. Por lo tantu bo no tin mester di paga impuesto pa loke ta trata e kuartal durante kua nan a hòrta e plachi di number òf ku el a pèrdè. Bo tin ku paga $ 8,40 sí pa un plachi di number nobo. Si ya kaba bo a paga pa e plachi di number bieu, nan ta depositá e suma bèk pa bo.
Te ki dia e doño anterior ta paga e impuesto di vehíkulo di motor
E doño anterior di un plachi di number mester paga impuesto te ku e kuartal durante kua a entregá e plachi di number na Finansa.
Bo ta muda bai den eksterior?
E ora ei promé ku bo bai bo por entregá e plachinan di number na departamentu di Finansa. Si bo no hasi esei, e ora ei bo tin ku sigui paga impuesto di vehíkulo di motor!
Bo a bende bo outo, motosaikel òf skuter i bo no tin mester di e plachinan di number mas?
E ora ei bo por entregá e plachinan di number na departamentu di Finansa. Si bo no hasi esei, e ora ei bo tin ku sigui paga impuesto di vehíkulo di motor!
Den tur otro kaso kaminda bo no tin mester di e plachinan di number mas, bo por entregá e plachinan di number na departamentu di Finansa di Entidat Públiko Boneiru.


text: KRALENDIJK – Djabièrnè algu despues di 10’or di anochi sentral di polis a risibí notifikashon ku un tipo mester a lòs algun tiru for di un arma di kandela den laira na altura di malekon riba Kaya Jan N.E. Craane. Esaki a tuma lugá entre Kas di Regatta i un snèk. Mesora un patruya a sali en buska di e tipo aki. Alrededor di 10:45 di anochi, polis a detené e hòmber di inisial R.C. na un kas situá na Kaya Jan N.E. Craane en konekshon ku violashon di Lei di Arma di Kandela BES i pa no a duna oído na òrdu di polis. Tambe a konfiská e arma di kandela na momentu di detenshon.


text:
KRALENDIJK – E agentenan di KPCN i Kmar ku riba dia 16 di yanüari último a skapa un sambuyadó for di den e laman brutu na parti nort di Boneiru, a risibí un sertifikado for di man di Gezaghèber Edison Rijna komo muestra di apresio pa nan empeño durante di e akshon aki. Nan a aktua rápido i determiná i hasiendo esaki a skapa un bida. Manera ta konosí riba e fecha enkuestion, algu promé ku 6:30 di atardi, sentral di polis a risibí notifikashon ku tabata tin dos turista ku a bai sambuyá na kosta nort di Boneiru den bisendario di Kunuku Arowak i un di nan so a regresá tera. Esun ku a yega tera a bati alarma ya ku su otro kompañero no por a subi kosta debí na olanan haltu i koriente di laman ku tabata hala. Den e área aki e olanan ta bati ku forsa kontra formashon di baranka skèrpi. I e formashon di baranka skèrpi nan aki ta kasi imposibel pa subi. Tres patruya, eksistiendo di 5 agente di BPZ i 2 trahadó di Kmar, kuerpo di Bombero ku ‘rescuewagen’, i ambulans a keda dirigí pa e sitio kaminda e turista a kuminsá splika outoridatnan na unda su otro kompañero ta. E trahadónan a evaluá e situashon na e sitio despues di kua, sin duda, a laga e sambuyadó landa bai na e formashon di baranka. A dun’e instrukshon kon pa, ku ayudo di e olanan, e por a subi e baranka i tene na dje. E ora ei algun agente a baha bai abou na e baranka pa a yuda e sambuyadó subi. Mester a aktua rápido komo ku e sambuyadó tabata kansando den e laman brutu. Trese e sambuyadó kantu den korto término a bira prioridat. A reskatá e hòmber turista di 45 aña di edat i a tresé riba kosta sano i salvo.
Na nòmber di Hefe di Kuerpo Jose Rosales tambe ta bai un palabra di gratitut na tur otro trahadó ku di un òf otro manera a kontribuí pa asina a hasi e akshon aki un éksito.
KRALENDIJK – De KPCN en KMar medewerkers die op 16 januari jl. een duiker hebben gered uit de ruwe zee aan de noordkant van het eiland kregen een oorkonde als waardering voor hun inzet gedurende deze actie. Ze hebben snel en vastberaden gehandeld hiermee is een mensenleven gered. Namens de Korpschef gaat ook een woord van dank naar alle andere medewerkers die op de één of andere manier hebben bijgedragen om deze actie tot een succes te maken.


text:
Mi Dios, Mi Señor, Mi Salbador
Cu Bo amor infinito tenemi den Bo braza
Ya no tin scuridad
Unicamente Bo Luz briyando
Cu dolor na nos curason, nos ta participa fayecimento di:
Ceferino “Pooy” Albertsz
*08-01-1931 – †29-10-2021
Su yuinan
Tico – Esther Albertsz y famia
Rinova – Juni Kock y famia
Beatrice Albertsz y famia
Rumannan:
Igto Albertsz i famia
Eti Albertsz i famia
Foijito Albertsz i famia
Leta Heywitt Albertsz i famia
I demas famia Sobrino i sobrinanan primo i primanan nieto i nietanan i bisnietonan i biesnietanan
Bisanjanan coleganan patrioticonan i tur conocirnan
Ta invita pa asisti na acto di entiero cu lo tuma lugar diasabra 6 november 2021 for di 2’or pa 4’or di atardi na misa Inmaculada Concepcion na Sta. Cruz despues lo companje na su ultimo lugar di sosiego na santana Katholico na Sta Cruz.


text:
Alimentá e karnénan
Komo nos estudio e trimèster aki ta 1 i 2 Pedro, nos ta lesa e palabranan di un hende ku tabata ku Hesus na mayoria di e momentonan importante di Su ministerio. Pedro tabata tambe un hende ku a bira un lider prominente entre e promé kristiannan. E echonan aki so lo a hasi su kartanan bale la pena pa lesa. Pero e kartanan aki tin mas interes mirando ku nan a ser skirbí na iglesianan ku tabata eksperenshá tempunan difísil: nan a sufri persekushon di pafó i e peliger di maestronan falsu ku tabata lantando paden.
Pedro ta spièrta ku entre e kosnan ku e maestronan falsu aki lo promové ta duda tokante e binida di Hesus. “Unda e promesa di su binida ta?” nan lo bisa, “Pasobra for di tempu ku e tatanan a bai sosegá, tur kos a sigui meskos ku nan tabata for di prinsipio di kreashon” (2 Pe. 3:4). Awe, kasi dos mil aña despues, nos sa e realidat di e enkargo ei, no ta asina?
Ademas di e spièrtamentu di Pedro tokante maestronan falsu, e sufrimentu ku e iglesianan tabata pasa aden ta un tópiko na kual e ta bolbe vários biaha. E sufrimentu aki, e ta bisa, ta reflehá e sufrimentu di Hesus, ku a tuma nos pikánan den Su kurpa ora E a muri na e krus (1 Pe. 2:24). Pero e bon notisia ta ku e morto di Hesus a trese nada ménos ku libertat for di e morto eterno kousá pa piká, i tambe un bida di hustisia aki i awó pa esnan ku ta konfia den Dje (1 Pe. 2:24)
Pedro ta bisa ku Hesus no solamente a muri pa nos pikánan sino ku lo E bolbe na tera i kuminsá e huisio di Dios (2 Pe. 3:10-12). E ta hasi énfasis riba e echo ku e perspektiva di huisio mester tin implikashonnan signifikante i práktiko den bida di e kreyente. Ora Hesus bolbe, lo E destruí tur pika i limpia/purifiká e tera ku kandela (2 Pe. 3:7). E ora ei Kristiannan lo risibí e herensia ku Dios tabata akumulá pa nan den shelu (1 Pe 1:4)
Pedro tin palabranan masha práktiko enkuanto di kon kristiannan mester biba. Promé i riba tur kos kristiannan mester stima otro (1 Pe 4:8). E ta resumí su punto di bista dor di bisa: “Finalmente, boso tur, tin unidat di spiritu, simpatia, amor un pa otro, un kurason tierno, i un mente humilde” (1 Pe. 3:8, NRSV).
E epístolanan di Pedro ta tambe un proklamashon ferviente di e evangelio, e mensahe sentral di henter Beibel. Despues di tur kos, si kualke hende lo a konosé e grasia ku ta salba di Señor, ta Pedro. E mesun Pedro, ku asina abiertamente i brutu a ninga su Señor (asta ku palabra malu), bisando, “mi no konosé e Hòmber” (Mat. 26:74, NKJV), ta e mesun ku Hesus a bisa despues, “Alimentá mi karnénan” (Juan 21:17). E dos epístolanan aki ta ehèmpel di Pedro hasiendo esei: alimentando e karnénan di Señor.
I, naturalmente, kualke parti di e alimentashon ei, lo a inkluí e gran bèrdat di salbashon pa medio di fe den Kristu, un tema ku su kompañero den obra, apòstel Pablo, di un manera asina poderoso a proklamá. Esaki ta e bèrdat di e grasia di Dios. Pedro tabata sa di esaki, no solamente di un manera teorétiko, òf solamente komo un doktrina, sino pasobra e a eksperensiá e realidat i e poder di grasia pa su mes.
Manera Martin Lutero a skirbi den su komentario riba Pedro: “Konsekuentemente e epístola aki di San Pedro ta un di e bukinan di mas grandi di Tèstamènt Nobo, i ta e evangelio berdadero i puro. Pasobra Pedro ta hasi tambe e mesun kos ku Pablo i tur e evangelistanan ta hasi, ku e ta inkluí e doktrina berdadero di fe, kon Kristu a ser duná na nos, Kende ta kita nos pikanan i ta salba nos.”‒ Commentary on the Epistles of Peter and Jude (Grand Rapids: Kregel Publications, 1982), p. 2, 3. Hesus a bisa Pedro pa alimentá Su karnénan. Nos ta entre e karnénan ei. Laga nos ser alimentá.


text:
Diputado di turismo Hennyson Thielman ta entregá e di tres buki di turismo Gedeputeerde van toerisme Thielman overhandigt het derde toerismeboek
Diputado di turismo Hennyson Thielman ta entregá e di tres buki di turismo ku e título “Turismo na Boneiru, un Eksperensia Outéntiko” na tur skol básiko
Kralendijk – Riba djamars 19 di òktober 2021 diputado di desaroyo ekonómiko i turismo Hennyson Thielman huntu ku Tourism Corporation Bonaire (TCB) a bishitá nos skolnan básiko pa asina entregá e di tres buki di turismo. E buki di turismo ta pa mucha di skol básiko di grupo 5 te grupo 8 i e título di e di tres buki di turismo ta ‘Turismo na Boneiru, un Eksperensia Outéntiko’. Esaki ta dediká na e eksperensianan outéntiko di Boneiru, inkluso su historia, flora i founa, aktividatnan i hopi mas.
“E buki edukativo aki ta duna un splikashon tokante diferente aspekto di nos sektor di turismo, por ehèmpel tokante nos kultura, aktividat ku por hasi na Boneiru, kiko ta atraé turista i e benefisio di turismo pa nos isla. E inisiativa aki ta forma parti di e vishon di e Plan di Rekuperashon di Turismo -Tourism Recovery Plan ku tin komo prioridat pa involukrá mas partisipashon di nos komunidat den desaroyo di turismo. Esaki lo yuda pa motivá nos komunidat pa mira no solamente e balor di e industria, pero pa embolbí nan tambe den e benefisionan i mira e diferente posibilidatnan di entrada,” segun diputado di turismo Hennyson Thielman.
Ku e buki aki Gobièrnu di Boneiru kièr involukrá nos hóbennan mas den desaroyo di turismo. Pa medio di e diferente historianan kièr konsientisá nan tokante e sektor i oumentá nan interes pa asina den futuro posiblemente nan bai traha den sektor turístiko di nos isla. E intenshon ta pa sigui ekspandé e inisiativa akí i organisá bishita den e sektor i organisá aktividat i treinen pa nos hóbennan por risibi mas informashon tokante e industria di turismo.


text:
Philipsburg – Sint Maarten a entrega Colegio di supervision financiero di Corsou y Sint Maarten (Cft) un proyecto di presupuesto pa 2022 y, di acuerdo cu e Ley di Reino di supervision financiero (Rft), mester aprob’e e aña aki mes ainda. Cft ta urgi Gobierno particularmente pa limita e gastonan y aumenta e entradanan, entre otro door di mehoracion di cumplimento cu e obligacionnan fiscal. Gobierno di Sint Maarten ta para dilanti di retonan grandi, pero cu sosten di Hulanda y di e Fondo Fiduciario por realisa e reformanan tan necesario y traha structuralmente na e mehoracionnan.
Economia di Sint Maarten ta recuperando bon. Pa e aña aki FMI ta calcula un crecemento economico real di 4% y pa otro aña di 15%. Otro aña ta spera un miyon pasahero di crucero y 1,1 miyon di movemento di pasahero na vliegveld. Pa un mayor recuperacion, renovacion di e aeropuerto ta esencial. Tambe ta importante pa inverti e proximo añanan den e infrastructura di caminda y den haf.
Aprobacion di presupuesto na tempo
Sint Maarten tin dificultad grandi cu aprobacion di presupuesto y di e documentonan di hustificacion financiero na tempo. Sint Maarten a aproba e presupuesto di 2021 dia 9 de september. Segun e Rft, esaki ya lo mester tabata e caso dia 15 di december di aña pasa. Sint Maarten a entrega e proyecto di presupuesto di 2022 na Cft dia 27 di october. Cft ta urgi pa aproba e presupuesto di 2022 na tempo, pa Gobierno ricibi mandato di Parlamento pa ehecucion di e presupuesto.
Debe publico y subsidio di gasto di salario
Sint Maarten a ricibi na 2021 ANG 118 miyon na sosten di likidez den forma di un prestamo di Hulanda na 0% di interes. E debe publico di Sint Maarten ta aumenta te na ANG 1.398 miyon, loke ta nifica aproximadamente 79 porciento di e Producto Interno Bruto. Aki ta trata di mas di 23.000 florin pa habitante. Un parti importante di e sosten aki ta destina na subsidio di gasto di salario. Na 2020 a paga na e empresanan ANG 72 miyon na subsidio di gasto di salario y pa 2021 ta presupuesta e montante na ANG 53 miyon. Entrante dia 1e. di october a para e subsidio di gasto di salario. Sint Maarten tin si un retraso considerabel den tramitacion di e peticionnan di subsidio y den stipulacion definitivo di e subsidionan di gasto di salario. Cft a urgi pa soluciona e retraso aki prome cu dia 1e. di december 2021 y pa indica cua parti di e subsidio di gasto di salario a paga di mas.
Presupuesto balansa na 2023
Pa 2022 Sint Maarten ta spera ainda un deficit presupuestario considerabel. Pa limita un aumento mas grandi ainda di e debe, Sint Maarten lo mester reduci e gastonan y aumenta e entradanan, na prome instancia pa medio di medida cu ta aumenta cumplimento. Pa 2023 Sint Maarten lo mester realisa ekilibrio presupuestario y un surplus pa e añanan posterior, di moda cu por cuminsa cu pagamento di e debe. Un ekilibrio riba servicio ordinario den presupuesto tin como bentaha cu Sint Maarten por reclama prestamo di capital cu registro Hulandes.
E fondonan di cuido
E situacion financiero di e fondonan di cuido na Sint Maarten ta preocupante. Segun calculacion, pa fin di 2021 e deficitnan di e Fondo di Seguro Medico (ZV), di Seguro di Accidente (OV) y e Fondo di Seguro Medico di Pensionado di Gobierno (FZOG) lo subi te na ANG 328 miyon. Esaki ta un situacion insostenibel. P’esey, dia 1e. di januari 2022 lo subi e limite salarial pa e areglo di gasto medico y di accidente na ANG 120.000, lo ahusta e contribucion di e empleadonan den sector publico mas na esnan den sector priva y e mandatarionan politico lo bay contribui na e seguro medico. Ademas, ta importante pa, na termino cortico, substitui remedi specifico cu remedi generico. Cu esey Sint Maarten por spaar un suma di aproximadamente 12 miyon florin pa aña.
Maneho financiero
Cft ta enfatisa e importancia di mehoracion di e maneho financiero den colaboracion cu organisacion di trabou temporal y ta sali di e punto di bista cu realmente lo cumpli cu e fechanan limite stipula. Cft ta balora positivamente e medidanan inserta den e pakete di Pais Sint Maarten, incluso creacion di un programa di cumplimento na Servicio di Impuesto. Ta necesario pa finalisa mas pronto posibel e discusion cu Hulanda tocante ponemento di sosten disponibel pa tal fin, pa Sint Maarten por pone man na obra cu e proyectonan esencial aki. Den caso di maneho financiero, Cft a pidi atencion tambe pa maneho di activo, incluyendo e biennan di capital transferi for di e fondo fiduciario.
Fondo Fiduciario
A pesar di e crisis di e pandemia di Covid-19, toch den e ultimo añanan a logra basta progreso den e proyectonan di e Fondo Fiduciario. A cuminsa cu reconstruccion di e terminal di aeropuerto y lo finalis’e na 2023. Cu interes Cft a tuma nota di e proyectonan cu ta pone capital di trabou y prestamo suave na disposicion di empresa chikito y mediano y ta mehora resiliencia social di e poblacion. Algun proyecto den e ambito di ordenamento teritorial lo rekeri un horizonte mas aleu cu 2025.
E miembronan di Cft di Corsou y Sint Maarten a haci un bishita na Sint Maarten di dia 2 te cu dia 4 di november 2021 y a hiba combersacion cu Gobernador suplente, Ministro di Finansa, Conseho di Ministro y e Comision Financiero di Parlamento. Cft a bishita tambe Oficina di Planificacion di Recuperacion Nacional (NRPB), Aeropuerto Internacional Prinses Juliana (PJIA), Controlaria General di Sint Maarten (ARS) y e Ehecutivo di Seguro Medico Social (SZV).
Dia 1e. di november Cft Boneiro, Sint Eustatius y Saba a haci un bishita na Saba y a hiba combersacion cu Colegio Ehecutivo, Conseho Insular y e Compania di Electricidad di Saba.


text:
Segun Raad van Advies (un organo di conseho na Gobierno di Aruba) a skirbi den un conseho recientemente, nan ta accentua e hecho cu companianan di seguro di auto no ta pagando AZV pa e gastonan medico di pacientenan cu haya nan mes envolvi den accidente. Desde cu a introduci AZV a hiba un maneho unda cu e servicio medico ta wordo duna/paga door di AZV, pero lo wordo cobra na e seguro di auto, di cual e asegurado a paga un prima, y ta cubri pa sumanan cuminzando por ehempel na Afl. 150.000.00.
Awor ta bin sali na cla cu companianan di seguro a bira un super mal pagador, pa no yama nan abusador, pasobra nan no ta pagando na AZV pa e tantisimo accidentenan cu ta sosode a base diario den nos comunidad manera debe ser.
AZV a haci varios intento pa bay tras di e seguronan, pero sin mucho exito y practicamente por bisa cu aki ta trata di sumanan miyonario cu e companianan di seguro ta “cheat” di AZV.
E conseho di Raad van Advies ta bisa esaki bon cla, cu AZV mester bay corigi e “verhaalsrecht”, unda AZV posiblmente lo mester bay over pa rechasa cobertura na momento di accident y laga e companianan mes manda nan representante pa cuminza firma responsabilidad na hospital como tambe paga hospital, por ehempel pagando e suma maximo cu un asegurado ta wordo cubri.
SOLO DI PUEBLO a keda asombra di e hecho aki pa cual ta mustra di ta un problema grandi pa AZV. SOLO lo aserca AZV pa un comentario como tambe e asosacion di companianan di seguro.


text:
Haci un diferencia den bida di otro. Scoge pa e profesion di maestro. Maestro tin e papel importante pa forma tur otro profesion cu tin. Aña pa aña, e interes pa studia na IPA ta birando mas grandi. Studiante Sergio Winterdal ta conta su motivacion pa studia na IPA.
“IPA, un scol cu ta brinda oportunidad na hoben y adulto pa realisa nan soño. Sea bo kier bira, por ehempel, un maestro di enseñansa primario of docente di enseñansa secundario, tur esaki ta posibel na IPA. Aki bo ta haya tur habilidad y conocemento pa forma bo den un maestro capacita, p’asina bo por transmiti e conocemento aki y yuda educa nos futuro generacion. Na IPA mi ta siñando hopi cos, entre nan, e habilidad pa anticipa situacion y busca solucion creativo. Actualmente, un maestro di scol na Aruba no tin un tarea facil. Nos tur sa cu e alumnonan di awendia ta esun di e era nobo. Kiermen, un maestro mester ta, no un, pero dies stap dilanti di e conocemento di su alumno. E maestro mester ta na altura tanto di e mundo sensorial (belevingswereld) di alumno como di loke ta pasando rond mundo. Esaki ta e motibo cu mi a bin IPA, pa na final mi haya mi capa di super heroe y yuda educa nos muchanan. JOIN IPA AWE!”
IPA ta invita tur studiante di havo, vwo y mbo nivel 4 y tur otro persona interesa pa cuminsa un estudio pa maestro, pa asisti na su Dia Publico. Durante e Dia Publico, IPA lo duna un bista general di e estudio di Maestro pa Enseñansa Primario. Esaki lo tuma luga den forma di un tour na unda bo lo ricibi informacion general di e estudio y bishita diferente area di formacion p’asina bo haya un bista completo di kico e estudio ta encera. Ademas, lo tin oportunidad pa combersa cu nos studiantenan actual. Di e manera aki, bo por scucha entre otro for di nan con e transicion di scol secundario pa IPA a bay, con nan ta experiencia nan estudio na IPA y sigur haya bon tips con pa studia na IPA exitosamente. En corto, bo lo experiencia e ambiente estudiantil!
Naturalmente lo tin oportunidad pa inscribi como studiante. Pa por haci esaki mester trece e papel di registro civil (papel di AWG 5) y paga un suma di AWG 75,- p’asina cubri e gastonan di inscripcion. Si bo a gradua caba, lo mester trece copia di bo diploma di sea havo, vwo of mbo nivel 4. Tene cuenta cu pa aña academico 2020 – 2021, e estudio pa maestro di enseñansa primario ta e unico estudio cu IPA lo ofrece.
Tambe lo tin un ‘Food & Bake Sale’ organisa pa nos propio studiantenan di aña 3. E benta aki tin como meta pa recauda fondo pa e studiantenan, cu pronto lo biaha pa exterior. Asina nan lo por cumpli cu nan pasantia internacional cu ta un parti esencial di e curiculo di IPA. Di e manera aki, IPA ta brinda henter Aruba un dia special di orientacion, yen di informacion y actividad.
Pa mas informacion por tuma contacto cu Studenten Services na 5243100 of por bishita nos pagina di facebook ‘Instituto Pedagogico Arubano’ of nos website www.ipaaruba.com.


text:
KRALENDIJK – Yamada ta bai na pueblo di Boneiru pa uni den orashon ku tur kreyente ora klòk di misa bati tur 12’or di mèrdia den kadena di orashon pa pidi Dios via di Kristu Hesus Su miserikordia, bondat, sosten, liberashon, sanashon pa nos wòrdu aliviá di e malesa di viro di korona. Nos ta pidi Dios tambe pa kura esnan ku ta malu di e viro.
Na momentu ku klòk bati nos ta bai den orashon Angelus Domini (Angel di Señor):
Angel di Señor a anunsiá Maria.
I El a konsebí di Spiritu Santu
Mi ta kumindá Bo, Maria yen di grasia Señor ta ku Bo, Bo ta bendishoná denter di muhénan i fruta di Bo barika , Hesus ta bendishoná. Santa Maria, Mama di Dios, pidi pa nos pekadó, awor i na ora di nos morto. Amen.
Ata kria di Señor
Ku sosodé ku mi según Bo palabra.
Mi ta kumindá bo Maria ….
I verbo a bira karni.
I El a biba meimei di nos.
Mi ta kumindá Bo Maria…
Pidi pa nos, Santa Mama di Dios
Pa nos bira digno di primintimentu di Kristu
Laga nos resa
Nos ta pidi Bo, Señor, basha Bo grasia den nos kurason, pa nos, ku pa e anunsio di Angel, a konosé Enkarnashon di Kristu, Bo Yu por yega, pa Su Pashon i Krus na e gloria di Su Resurekshon.
Pa E mes Kristu, nos Señor.
Amen
Gloria na Tata i na Yu i na Spiritu Santu. Manera tabata na kuminsamentu awor i semper den tur siglo di siglonan. Amen (3x)
Requiem aeternam
Señor, duna nan sosiegu etèrno
i lus etèrno lusa pa nan,
pa nan sosegá na pas.
Amen.
V. Tur alabansa na Señor
R. Danki na Dios
Ta invitá nos parokianonan pa resa un santa rosario diariamente.
Vikario di Boneiru, pastor Santiago ta pidi pa nos sigui e instrukshonnan di outoridat di Boneiru.
Dios Su pas i sanashon


text:
Cuido Di Wowo, Lip Y Nek
Reparacion
E ta haci e liñanan fini y e aruganan den cara visiblemente desaparese:
Colageno pa wowo (cu Tratamento pa Cara)
Tratamento cu colageno frieuw usando colageno puro ta drecha e contura delicado di bo wowo.
Ginkgo (cu Tratamento pa Cara)
Un máscara di Ginkgo ta baha e hincha di wowo y ta alivia areanan preto rond di bo wowo.
Rejuvenece
Tratamento pa Lip Juvenil (cu Tratamento pa Cara)
Usando Retinol den e technologia exceptional di Spherulites di ta disolve poco poco y ta tuma tempo pa e producto penetra, e tratameno aki ta haci e liñanan den cara y arruga visiblemente liso. Drechando y formando bo lipnan di nobo, bo lipnan ta keda liso, yen y juvenil. Un excelente tratamento aditional den tratamento di cara.
Enfrentando Edad
Tratamento pa Esthébuste
E terapia di recuperacion remarkable aki ta usa un extracto di phytoplankton cu un potencial halto pa recupera e elasticidad di cuero di nek y decolleté – un concentracion halto di Kigelia Africano. Na momento cu e máscara wordo kita di bo cara, e cuero ta aparece mas firme y mas tenso ……. cu a laga bo cu un nek y decolleté mas juvenil.
Reserva un Tratamento
Planea adelanta y reserva bo tratamento promer cu bo jega Aruba y ricibi un descuento di 15%.
Bono di regalo
Cumpra un Bon di Regalo y sorpresa e persona special cu un Tratamento di Spa maravilloso na nos bunita spa na Aruba.


text:
E Organisacion Mundial di Salud oficialmente a identifica burn-out como un malesa. E miembro nan di OMS durante e encuentro anual na Geneva a agrega burn-out como tambe gambling na e catalogo cu mas di 55 mil malesa, sintoma y motibonan di malesa.
E organisacion ta considera burn-out como un sindrome, “ocasiona door di stress cronico na pia di trabou”. Un burn-out, den e definicion di WHO, ta causa cansancio, un postura negativo pa cu e trabou y un rendimento abou.
Na 2007 11% di e trahadonan na Hulanda a bisa di ta sufri di burn-out. Den 10 aña di tempo esaki a subi te cu 16%.
Codigo unico
E catalogo di OMS a wordo revisa y adapta despues di 30 aña y lo drenta na vigor entrante 1 januari 2022.
Pa cada condicion den e catalogo tin un codigo unico asigna. Burn-out a haya e codigo QD85. Den un futuro, dokternan lo registra nan diagnosis cu e codigo aki. Asina por mantene estadisticanan y documenta tendencianan di salud.
Ademas di burn -out y gambling a agrega condicionnan manera conducta sexual forsoso y online gambling tambe na e lista di OMS.


text:
Division Honor
Siman 6 den Division di Honor – E top cuater nan a consolida nan mes mas pero ainda falta hopi
Den e fecha seis di futbol Division Honor a keda demostra cu e supuesto “ekiponan chikito” ta mas competitivo cu nos ta...
Division HonorMore Division Honor
Division Honor/ 4 days ago
Siman 6 den Division di Honor – E top cuater nan a consolida nan mes mas pero ainda falta hopi
Den e fecha seis di futbol Division Honor a keda demostra cu e supuesto...
Division Honor/ 2 weeks ago
Den siman 5 – cinco ekipo a distancia nan mes for di e otronan, pero tin bataya grandi pa ‘top cuater’.
Despues cu RCA a perde a liderato di e campeonato aki siman pasa debi...
Division Honor/ 3 weeks ago
Siman 4 den Division di Honor a trece sorpresa hopi grandi
E di cuater weekend den e top futbol di Aruba a promete hopi. Cu...
Division Honor/ 4 weeks ago
Resumen di siman 3 den Division Honor, ‘un siman di paridad’
Apesar cu e siman a habri cu un partido cu anotacion abulta den e...
FutbolAruba TVMore FutbolAruba TV
Ban Papia cu Futbol Aruba Temporada 2 Edicion 6
AVBMore AVB
AVB/ 1 month ago
Campeonato 2021/2022 di AVB dedica na 4 baluarte
Manera ta custumber di tur aña, AVB ta dedica e campeonato na personanan cu...
AVB/ 3 months ago
Sorteo di Clasificacion pa Campeonato Concacaf W
Diasabra a tuma luga na Miami (FL) sorteo di “2021 Concacaf Woman Qualifiers” Aruba...
AVB/ 4 months ago
Curso basico di referee a cuminsa
Diabierna 30 di juli AVB a cuminsa cu curso basico di referee, esaki ta...
AVB/ 8 months ago
Investigacion riba proceso di inscripcion pa torneo di futbol
Recientemente e organisacion di futbol, Sport Vereniging Racing Club Aruba, SV RCA, a entrega...
ClubsMore Clubs
Club/ 1 year ago
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
Club/ 2 years ago
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
Club/ 3 years ago
RCA ta organisa edishon #7 Copa John Merryweather
E anja aki pa di shete anja consecutivo, organishon tricolor ta organisa e grandioso...
Club/ 3 years ago
Dames RCA cla pa Play-Off
E damesnan tricolor, mescos cu Divishon di Honor, a bolbe clasifica pa play-off di...
More News
-
Division Honor/ 2 weeks ago
Den siman 5 – cinco ekipo a distancia nan mes for di e otronan, pero tin bataya grandi pa ‘top cuater’.
Despues cu RCA a perde a liderato di e campeonato aki siman pasa debi na e empate contra e number tres...
-
Division Honor/ 3 weeks ago
Siman 4 den Division di Honor a trece sorpresa hopi grandi
E di cuater weekend den e top futbol di Aruba a promete hopi. Cu RCA y Dakota den comando riba tabla...
-
Division Honor/ 4 weeks ago
Resumen di siman 3 den Division Honor, ‘un siman di paridad’
Apesar cu e siman a habri cu un partido cu anotacion abulta den e prome fecha, e resto di e fin...
-
Division Honor/ 1 month ago
Resumen di siman 2 di Division Honor – clash di dos titan di nos futbol
Riverplate vs Caravel E di dos siman di futbol a habri cu e partido entre ASV Riverplate y SV Independiente Caravel....
-
AVB/ 1 month ago
Campeonato 2021/2022 di AVB dedica na 4 baluarte
Manera ta custumber di tur aña, AVB ta dedica e campeonato na personanan cu a duna un aporte na e futbol...
-
AVB/ 3 months ago
Sorteo di Clasificacion pa Campeonato Concacaf W
Diasabra a tuma luga na Miami (FL) sorteo di “2021 Concacaf Woman Qualifiers” Aruba a cai den grupo D hunto cu...
-
AVB/ 4 months ago
Curso basico di referee a cuminsa
Diabierna 30 di juli AVB a cuminsa cu curso basico di referee, esaki ta pa personanan cu ta interesa pa bira referee,...
-
-
-


text:
Maduro & Curiels Bank 100 aña di historia i kontribushon na ekonomia di Kòrsou MFK ta felisitá gerensia, empleadonan i tambe tur penshonado
Na: Gerensha di Maduro & Curiels Bank
Plaza Jojo Correa
PRESENTE
Willemstad, 14 di desèmber 2016
Apresiabel Sr. Chicu Capriles,
Movementu Futuro Kòrsou (MFK), ta uni su mes na pueblo di Kòrsou i kier felisitá Maduro & Curilels Bank (MCB) ku selebrashon di su 100 aniversario.
Durante di e 100 aña nan ku a transkurí, MCB a marka historia den e buki di akontesimentunan di nos dushi Kòrsou, bosnan a demonstrá ku no solamente bosnan ta kapas pa manehá un banko, pero tambe bosnan a demonstrá kon ta integrá MCB pa e ta parti di e komunidat multi-kultural ku ta habitá na Kòrsou.
Nos di MFK ta sinti nos honra di por ta aktivo den polítika, pa asina duna un kontribushon na maneho di nos dushi Kòrsou, pero tambe di sa ku nos Kòrsou ta dispone di un banko manera MCB ku ta un kompania sólido i ta un di nos djamantenan ekonómiko i finansiero.
Bosnan a demonstrá durante di e 100 añanan ku a transkurí ku boso empleadonan ta mes importante ku e klientenan ku tur dia di nobo ta presentá na MCB pa hasi negoshi. Nos ta eksperensia kada bes ku nos bishita MCB, empleadonan bon motivá i entrená, pero ku un dosis haltu di duna servisio i pa konvensé e klientela ku skohe pa MCB ta skohe pa kalidat.
Danki pa durante di e añanan ku a transkurí bosnan a implementá teknologia moderno ku ta fasilitá boso klientela akseso mas direkto i rápido na servisionan bankario ku MCB ta ofresé. Tur esaki sin a afektá e relashon personal i kaluroso ku semper bosnan a ofresé na nos komo kliente.
Nos ta sumamente orguyoso di e base sólido ku bosnan a pone pa MCB na promé lugá i pa Kòrsou tambe kaminda nos tin un banko ku no ta baha kabes pa ningun banko den eksterior i nos ta sigur ku selebrashon di e próksimo añanan ku ta sigui kaminda e generashon di relevo tin ku tuma over ku MCB lo kontinuá na konstruí na ekselensia i na un MCB muchu mas moderno, pero semper kumpliendo ku regla i normanan.
Nos di MFK kier felisitá hunta di komisariado, gerensia, personal i tur penshonado di MCB ku boso i nos 100 aña di aniversario, Pabien i ban pa e próksimo 100 añanan ku ta bin, pasombra MCB tei pa keda.
Na nòmber di direktiva di MFK
Dr. Dorothy Pietersz-Janga Gerrit Schotte
Presidente Lider Politiko


text:
Dr. Jenny Montiel di Fundacion Alzheimer Aruba - ORANJESTAD (AAN): Diamars 21 di September tabata Dia Mundial di Alzheimer. Jenny Montiel di Fundacion Alzheimer Aruba
a indica cu esaki ta un luna pa concientisa y banda di esaki ta haci estudionan of investigacionnan pa por yega na e lugarnan unda no tin comprension y tin limitacionnan pa e pashentnan cu problemanan neuro-cognitivo.
El a enfatisa cu no tur trastorno cognitivo tin di haber cu Alzheimer. Por menciona otro malesanan manera malesanan cardiovascular, diabetes, hipertension, accidente cerebro-vascular, etc.
Semper mester haci un diferencia, a bisa. Cada un di e malesanan aki tin un tratamento. No por trata un pashent cu Alzheimer mescos cu un pashent cu diabetes. "Mester haci un diferencia, mester haci aclaratorio, mester haci diagnosticonan", a remarca.
Mester haci testnan pa por bisa si ta trata di Alzheimer of ta trata di un otro malesa cu na final por desaroya tambe den Alzheimer, a indica.
Capacitacion, a agrega. Mester capacita e famianan afecta como tambe esnan cu ta brinda cuido. No tur persona cu ta bisa cu nan por cuida un persona cu Alzheimer ta capacita pa haci esaki.
Pa bira un cuidador un persona mester tin un perfil y un formacion humanitario pa por yuda e persona afecta y su famia, Dr. Montiel a señala.
Un bon alimentacion como tambe hidratacion ta importante, a agrega. Un estuodio na Hulanda a demostra cu Vitamina C, D, Omega-3 ta hopi importante pa e tipo di pashentnan aki y pa e poblacion en general.
Fundacion Alzheimer Aruba ta conmemora Dia di Alzheimer cu lecturanan cu ta wordo coordina. Tambe ta organizando algun otro actividad manera pelicula cu lo wordo anuncia e siman aki.


text:
WILLEMSTAD: Internista N.B. otro siman ta bini dilanti komishon disiplinario despues di keho di violashon seksual di pashènt. No ta promé bia: Na Hulanda un bia kaba a kondená e médiko pa kondukta seksualmente no deseá. B. ta nenga i e ta bisa ku e ta ‘kontentu’ ku e kaso ta bini dilanti komishon disiplinario pasobra e ora ei ‘bèrdat lo sali’.
Fula pechu i vagina, brasa i sunchi, i asta penetrashon pa medio di hinka un dede den anus i vagina. Tur ta akto ku B. lo a kometé, i tin duda grandi si esaki tabata médikamente nesesario. Ademas algun pashènt a bisa ku durante di esaki e tabatin un erekshon.
Mayoria di e kehonan ta bini di pashènt ku B. a trata ora e tabata traha na Hòspital Sint Elisabeth na Kòrsou. Na aña 2013 su koleganan internista tambe a entregá un keho na Inspekshon di Salubridat Públiko tokante su kondukta serka algun pashènt femenino. Poko tempu despues e hòspital a kanselá su kòntrakt.
Pero e internista a keda traha na Kòrsou i e ta trata un 900 pashènt pa siman. No ta kla pakiko servisio di inspekshon e tempu ei no a reakshoná riba e kehonan i pone nan serka komishon disiplinario.
Suspenshon na Hulanda
Na Hulanda a suspendé e internista pa seis luna pa violashon di kuater pashènt femenino.
For di e sentensia di Kolegio Disiplinario Sentral di Salubridat Públiko na Hulanda (2004) ta sali ku e kehonan di e víktimanan hulandes ta korespondé ku esnan na Kòrsou: hinka dede den vagina sin motibu médiko, sunchi riba boka i primi su pashèntnan kontra di su kurpa miéntras ku e tabata haña un erekshon.
Esaki a sosodé den e temporada 1999-2000. E hòspital hulandes kaminda e tabata traha e tempu ei a kit’é for di trabou entrante inmediatamente. Pero segun e komishon disiplinario no tabata nesesario pa dun’é un kastigu mas pisá pa motibu di e chèns di ripitishon.
‘Ta fásil pa hasi keho, pero ta trata di bèrdat’ – internista N.B.
Awor B. ta bisa tambe den un reakshon ku e kehonan na Hulanda no tabata bèrdat i ku ta inhustu. “Ta fásil pa hasi keho, pero ta trata di bèrdat.” Ke men e kehonan na Kòrsou tambe e ta ninga i e ta bisa ku durante e kaso disiplinario den korte lo e bini ku prueba.
E kaso a keda sin trata na servisio di inspekshon
E keho ku ta para sentral den e kaso disiplinario, ta di un hende muhé na 2007. E tempu ei el a trata sin resultado pa haña oido serka hòspital. Aña pasá porfin el a entregá keho serka servisio di inspekshon. Ounke a aseptá e keho enérgikamente i a sali na kla ku tin mas keho kontra e internista, despues ku a suspendé inspektor general Jan Huurman e kaso a keda sin trata atrobe. Entretantu e persona mes a entregá un keho serka komishon disipinario.
E internista ta traha na Antillean Adventist Hospital (Hospital Advent). Aña pasa mes servisio di inspekshon a duna e hòspital un but pisá pa motibu di su aktuashon. Na 2017 a desakreditá e internista pa motibu di morto di un pashènt. For di e tempu ei e internista por mira pashènt solamente bou di supervishon di un kolega-internista. Pero segun servisio di inspekshon e no tabata tene su mes na esaki.


text:
WILLEMSTAD – “Tin hende ku no ta tene nan mes na regla. Ke men tur dia di nobo nos ta kontemplá si ta nesesario pa tuma medida ku ta bai mas leu manera karentena obligatorio òf toke de keda.” Esei e minister di Salubridat. Suzy Camelia-Römer a bisa djaweps den un konferensia di prensa tokante medidanan di karentena na Kòrsou.
Entretantu a konstatá e di shete infekshon di corona na Kòrsou. Ta trata di un trahadó di Analytisch Diagnostisch Centrum (ADC). Siman pasá Kòrsou a mèldu e promé morto di corona. Tur kontaminashon te aworakí a bini di hende ku a yega Kòrsou for di eksterior.
Pa evitá ku e vírùs ta plama for di 13 di mart ta tene tur bishita for di eksterior afó. Tambe Yu di Kòrsou ku regresá djafó mester tene karentena boluntario e promé dos simannan despues di nan yegada na Kòrsou. Entretantu ta trata di 1.355 hende.
Pero segun Walid Elhage, presidente di e Asosiashon Kurasoleño di Dòkternan di Kas, por indiká un grupo ku no ta tene su mes na e regla aki. Djárason pasá e médiko a topa dos persona na un entiero ku a regresá for di Miami.
“Mi a papia ku nan tokante esaki, pero nan tabata haña ku e regla no ta konta pa nan.” Segun Elhage esaki ta konosí seka instanshanan i mester hasi algu na esaki.
Propio responsabilidat
No tin supervishon estrikto di e karentena boluntario di Yu di Kòrsou for di eksterior. Esaki tabata e eksperensia tambe di un Yu di Kòrsou ku ta preferá di keda anónimo.*
Siman pasá e Yu di Kòrsou aki a yega bèk di vakashon na Hulanda i Oustria. “Seka duana mi mester a yena un papel ku mi nòmber i number di telefon i primintí ku mi lo keda na kas pa dos siman. Mi tin pèrmit si pa sali hasi kompra.”
Un taksi a hib’é kas kaminda den un apartamento el a bai den karentena boluntariamente. “Mi ta tuma mi propio responsabilidat, pa mi mes pero tambe pa mi kasá i yunan”, e ta konta.
Entre tantu GGD a yam’é dos bia pa chèk si e tin síntoma. Segun e epidemiólogo Izzy Gerstenbluth esaki ta sosodé pa medio di sondeo.
Frontera será pa Yu di Kòrsou tambe?
Tanten ku tin hende ta regresá na Kòrsou segun e ekspertonan e peliger lo keda ku e vírùs ta plama riba e isla i un parti di e ekonomia lo stanka. Pero sera frontera pa Yu di Kòrsou ku ke bini e isla bèk ‘no por’ segun e minister kurasoleño di salubridat.
Abogado Achim Henriquez no ta di akuerdo ku esaki i ta mira posibilidat hurídiko sigur. Aruba a hasi esaki un siman i mei pasá kaba. “Den e kuadro di órden públiko i otro areglo Kòrsou por sera e fronteranan, asta pa nan mes siudadano”, e abogado ta splika.
Den e kaso aki e base faktual ta e situashon di emergensia ku tin ku e vírùs di corona. E situashon di emergensia na su turno ta duna algun base hurídiko riba kua por aktua. Un di nan ta mantenshon di òrdu públiko”, Henriquez ta konta.
Na Kòrsou tin un Lei di Kombatimentu di Desaster ku ta duna promé minister e outorisashon pa tuma desishon pa kombatí un desaster.
Karentena obligatorio ta posibel?
I kon ta pará ku hasimentu obligatorio di karentena pa tur Yu di Kòrsou ku regresá na e isla?
Si resultá ku hende no ke tende na e kuadro boluntario di e petishon aki, gobièrnu finalmente di mes mester pasa pa un kuadro obligatorio”, Elhage ta konta.
Pasobra Kòrsou segun Gerstenbluth no tin e kapasidat pa kontrolá tur hende si nan ta keda kas, por kontemplá e posibilidat tambe pa akomodá e hendenan aki den un di e hotèlnan bashí òf por ehèmpel riba un barku krusero espesialmente akomodá pa esaki.
Riba e pregunta si Kòrsou mester pasa pa e medida aki, promé minister Rhuggenaath ta bisa: “Ta palabrá esaki aktivamente den e tim di krísis.” Segun e promé minister ta tait e medidanan mas i mas i ta bini mas i mas restrikshon pa Yu di Kòrsou ku ta regresá.


text:
Dialuna atardi a drenta informe di un container cu lo mester a cay riba caminda, mesora a manda patruya na e sitio. Na yegada di e patruya a bin constata cu aki un chauffeur di un semi-trailer truck lo a baha caminda na man drechi y purba dal un bocht di 180 grado. Den e maneobra aki e container yen di fruta a bula los di e trailer y cay den banda riba caminda.
Container ta kentel for di trailer den bocht subiendo caminda riba Frankrijkstraat
Dialuna atardi a drenta informe di un container cu lo mester a cay riba caminda, mesora a manda patruya na e sitio. Na yegada di e patruya a bin constata cu aki un chauffeur di un semi-trailer truck lo a baha caminda na man drechi y purba dal un bocht di 180 grado. Den e maneobra aki e container yen di fruta a bula los di e trailer y cay den banda riba caminda.


text:
ORANJESTAD – Recientemente Minister di Enseñansa y Deporte Endy Croes a reuni cu Director di DOW sr. Marlon Croes pa analisa e problemanan di infrastructura cu tin na diferente scol.
Manera cu ta conoci, ya pa algun tempo tin diferente scol manera Reina Beatrix, Colegio Frere Bonifacius y Sint Aloysius cu ta reparti den mas cu un edificio, cual no ta e mihor atmosfera pa duna y ricibi les. Pa cual Minister Croes a enfatisa cu e tin atencion pa e situacion aki.
Minister Croes a sigui bisa cu e reunion cu DOW tabata hopi ameno y profundo pa cual e siman aki lo sigui traha riba posibel solucionnan di acuerdo cu fondonan cu por aloca.
‘Ohala cu por yega asina leu cu den e lunanan nos dilanti por anuncia un solucion concreto pa e situacion di infrastructura den enseñansa,’ Minister Croes a enfatisa.
E mandatario a termina bisando cu lo sigui traha duro pa yega na soluciona e diferente retonan cu tin den cuadro di e vision cu tin pa enseñansa.